SK Úradný vestník Európskej únie C 223/1

Usmernenia o podrobnostiach rôznych kategórií zmien, o výkone postupov stanovených v kapitolách II, IIa, III a IV nariadenia Komisie (ES) č. 1234/2008 z 24. novembra 2008 o preskúmaní zmien podmienok v povolení na uvedenie humánnych liekov a veterinárnych liekov na trh a o dokumentácii, ktorá sa má predkladať na základe týchto postupov

2013/C 223/01

Obsah

1. ÚVOD

2. PROCEDURÁLNE POKYNY NA VYBAVOVANIE ZMIEN

2.1. Menej významné zmeny typu IA

2.1.1. Podávanie oznámení o zmenách typu IA

2.1.2. Preskúmanie zmien typu IA v prípade postupu vzájomného uznávania

2.1.3. Preskúmanie zmien typu IA v prípade čisto vnútroštátneho postupu

2.1.4. Preskúmanie zmien typu IA v prípade centralizovaného postupu

2.2. Menej významné zmeny typu IB

2.2.1. Podávanie oznámení o zmenách typu IB

2.2.2. Preskúmanie zmien typu IB v prípade postupu vzájomného uznávania

2.2.3. Preskúmanie zmien typu IB v prípade čisto vnútroštátneho postupu

2.2.4. Preskúmanie zmien typu IB v prípade centralizovaného postupu

2.3. Významné zmeny typu II

2.3.1. Predkladanie žiadostí o zmenu typu II

2.3.2. Hodnotenie zmien typu II v prípade postupu vzájomného uznávania

2.3.3. Výsledok hodnotenia zmien typu II v prípade postupu vzájomného uznávania

2.3.4. Hodnotenie zmien typu II v prípade čisto vnútroštátneho postupu

2.3.5. Výsledok hodnotenia zmien typu II v prípade čisto vnútroštátneho postupu

2.3.6. Hodnotenie zmien typu II v prípade centralizovaného postupu

2.3.7. Výsledok hodnotenia zmien typu II v prípade centralizovaného postupu

2.4. Rozšírenia

2.4.1. Predkladanie žiadostí o rozšírenie

2.4.2. Hodnotenie rozšírení v prípade vnútroštátneho postupu

2.4.3. Hodnotenie rozšírení v prípade centralizovaného postupu

2.5. Vakcíny proti ľudskej chrípke

2.5.1. Predkladanie žiadostí o zmeny v prípade ročnej aktualizácie vakcín proti ľudskej chrípke

2.5.2. Hodnotenie zmien v prípade postupu vzájomného uznávania

2.5.3. Hodnotenie zmien v prípade čisto vnútroštátneho postupu

2.5.4. Hodnotenie zmien v rámci centralizovaného postupu

2.6. Naliehavé bezpečnostné obmedzenia

2.7. Vyhlásenie o súlade podľa nariadenia o liekoch na pediatrické použitie

3. PROCEDURÁLNE POKYNY O ROZDELENÍ PRÁCE

3.1. Podanie žiadosti o zmenu(-y) v rámci rozdelenia práce

3.2. Hodnotenie rozdelenia práce v prípadoch, ktoré nezahŕňajú lieky povolené v rámci centralizovaného postupu

3.3. Výsledok hodnotenia rozdelenia práce v prípadoch, ktoré nezahŕňajú lieky povolené v rámci centralizovaného postupu

3.4. Hodnotenie rozdelenia práce v prípadoch, ktoré zahŕňajú lieky povolené v rámci centralizovaného postupu

3.5. Výsledok hodnotenia rozdelenia práce v prípadoch, ktoré zahŕňajú lieky povolené v rámci centralizovaného postupu

4. PRÍLOHA

1. ÚVOD

Nariadením Komisie (ES) č. 1234/2008 z 24. novembra 2008 o preskúmaní zmien podmienok v povolení na uvedenie humánnych liekov a veterinárnych liekov na trh (1) (ďalej len „nariadenie o zmenách“) sa upravuje postup pri zmene povolení na uvedenie na trh. Toto nariadenie bolo zmenené nariadením Komisie (EÚ) č. 712/2012 (2).

V nariadení o zmenách sa v článku 4 ods. 1 Komisii ukladá úloha vypracovať podrobné usmernenia týkajúce sa rôznych kategórií zmien, výkone postupov stanovených v kapitolách II, IIa, III a IV uvedeného nariadenia, ako aj dokumentácie, ktorá sa má predkladať na základe týchto postupov.

Tieto usmernenia sa uplatňujú na zmeny povolení na uvedenie humánnych liekov a veterinárnych liekov na trh udelených v súlade s nariadením Európskeho parlamentu a Rady (ES) č. 726/2004 (3), smernicou Európskeho parlamentu a Rady 2001/82/ES (4), smernicou Európskeho parlamentu a Rady 2001/83/ES (5) a smernicou Rady 87/22/EHS (6). Tieto usmernenia by mali uľahčiť výklad a uplatňovanie nariadenia o zmenách. Poskytujú podrobné informácie o uplatňovaní príslušných postupov vrátane opisu všetkých príslušných krokov od podania žiadosti o zmenu až po konečný výsledok konania týkajúceho sa žiadosti.

Okrem toho sa v prílohe k týmto usmerneniam ustanovujú podrobnosti o klasifikácii zmien do týchto kategórií vymedzených v článku 2 nariadenia o zmenách: menej významné zmeny typu IA, menej významné zmeny typu IB a významné zmeny typu II, a podľa potreby sa uvádzajú ďalšie podrobnosti o vedeckých údajoch, ktoré je potrebné predkladať pre konkrétne zmeny, a o spôsobe zdokumentovania týchto údajov. Príloha k týmto usmerneniam sa bude pravidelne aktualizovať s prihliadnutím na odporúčania poskytnuté v súlade s článkom 5 nariadenia o zmenách, ako aj s ohľadom na vedecko-technický pokrok.

Vymedzenia pojmov uplatniteľné v rámci týchto usmernení sú uvedené v smernici 2001/82/ES, smernici 2001/83/ES, v nariadení (ES) č. 726/2004, ako aj v nariadení o zmenách. Okrem toho sa na účel týchto usmernení držitelia povolení na uvedenie na trh, ktorí patria do tej istej materskej spoločnosti alebo skupiny spoločností, a držitelia povolení na uvedenie na trh, ktorí uzatvorili dohody alebo vykonávajú zosúladené postupy pri umiestňovaní príslušného lieku na trh, musia považovať za toho istého držiteľa povolenia na uvedenie na trh (7) (ďalej len „držiteľ“).

Odkaz v týchto usmerneniach na „centralizovaný postup“ znamená postup pri udeľovaní povolení na uvedenie na trh stanovený v nariadení (ES) č. 726/2004. Odkaz na „postup vzájomného uznávania“ znamená postup pri udeľovaní povolení na uvedenie na trh stanovený v smernici 87/22/EHS, v článkoch 32 a 33 smernice 2001/82/ES a v článkoch 28 a 29 smernice 2001/83/ES. Povolenia na uvedenie na trh udelené na základe posúdenia podľa ustanovení článkov 36, 37 a 38 smernice 2001/82/ES alebo článkov 32, 33 a 34 smernice 2001/83/ES, ktoré viedli k úplnej harmonizácii, sa považujú za povolenia na uvedenie na trh udelené na základe postupu vzájomného uznávania. Odkaz na „čisto vnútroštátny postup“ znamená postup pri udeľovaní povolení na uvedenie na trh členským štátom v súlade s acquis mimo postupu vzájomného uznávania.

Odkaz v týchto usmerneniach na „príslušné členské štáty“ v súlade s článkom 2 ods. 6 nariadenia o zmenách znamená každý členský štát, ktorého príslušný orgán udelil povolenie na uvedenie daného lieku na trh. Odkaz na „príslušné členské štáty“ sa má chápať ako odkaz na všetky členské štáty, ktorých sa to týka, okrem referenčného členského štátu. Odkaz na „príslušný vnútroštátny orgán“ sa má chápať ako odkaz na orgán, ktorý udelil povolenie na uvedenie na trh podľa čisto vnútroštátneho postupu.

Odkaz v týchto usmerneniach na „agentúru“ znamená odkaz na Európsku agentúru pre lieky.

2. PROCEDURÁLNE POKYNY NA VYBAVOVANIE ZMIEN

Povolenie na uvedenie na trh stanovuje podmienky, ktoré musia byť splnené na povolenie uvedenia lieku na trh v EÚ. Povolenie na uvedenie na trh pozostáva:

i) z rozhodnutia, ktorým sa udeľuje povolenie na uvedenie na trh a ktoré vydáva dotknutý orgán, a

ii) z technickej dokumentácie s údajmi, ktoré žiadateľ predložil v súlade s článkom 12 ods. 3 až článkom 14 smernice 2001/82/ES a prílohou I k nej, článkom 8 ods. 3 až článkom 11 smernice 2001/83/ES a prílohou I k nej, článkom 6 ods. 2 a článkom 31 ods. 2 nariadenia (ES) č. 726/2004 alebo v súlade s článkom 7 nariadenia (ES) č. 1394/2007.

Nariadenie o zmenách upravuje postupy pri zmene rozhodnutia, ktorým sa udeľuje povolenie na uvedenie na trh, a pri zmene technickej dokumentácie.

V prípade humánnych liekov však zavedenie zmien označenia obalu alebo písomnej informácie pre používateľov, ktoré nesúvisia so súhrnom charakteristických vlastností lieku, nie je upravené postupmi nariadenia o zmenách. V súlade s článkom 61 ods. 3 smernice 2001/83/ES sa tieto zmeny oznámia dotknutým príslušným orgánom a ak príslušný orgán nenamieta do 90 dní, môžu sa vykonať.

Tieto usmernenia sa vzťahujú na tieto kategórie zmien, vymedzené v článku 2 nariadenia o zmenách:

— menej významné zmeny typu IA,

— menej významné zmeny typu IB,

— významné zmeny typu II,

— rozšírenia,

— naliehavé bezpečnostné obmedzenia.

Referenčný členský štát, príslušný vnútroštátny orgán alebo agentúra (8) sú k dispozícii na riešenie akýchkoľvek otázok, ktoré môžu mať držitelia v súvislosti s konkrétnou novou zmenou. Podľa potreby sa pred podaním žiadosti môže zorganizovať diskusia s referenčným členským štátom, príslušným vnútroštátnym orgánom alebo agentúrou s cieľom získať ďalšie regulačné a procedurálne rady.

Je potrebné upozorniť, že v prípade, ak skupina zmien pozostáva z rôznych druhov zmien, skupina sa musí predložiť a bude sa vybavovať podľa „najvýznamnejšieho“ druhu zmeny v skupine. Skupina pozostávajúca z rozšírenia a významnej zmeny typu II sa bude napríklad vybavovať ako žiadosť o rozšírenie; skupina pozostávajúca z menej významných zmien typu IB a typu IA sa bude vybavovať ako oznámenie o type IB.

Ak sa v týchto usmerneniach odkazuje na podávanie oznámení o zmenách alebo predkladanie žiadostí o zmeny, počet vyhotovení, ktoré je potrebné predložiť, zverejní pre každý druh konania v súvislosti s centralizovaným postupom agentúra a v súvislosti s veterinárnymi liekmi koordinačné skupiny zriadené na základe článku 31 smernice 2001/82/ES a článku 27 smernice 2001/83/ES v súvislosti s humánnymi liekmi (ďalej len „koordinačná skupina“), pokiaľ ide o postup vzájomného uznávania, príslušný vnútroštátny orgán, pokiaľ ide o čisto vnútroštátny postup.

Tlačivo žiadosti o zmeny povolenia na uvedenie na trh pre lieky (humánne aj veterinárne) je k dispozícii na internetovej stránke: http://ec.europa.eu/health/documents/eudralex/vol-2/index_en.htm.

Všetky informácie týkajúce sa vykonávania danej zmeny by mal držiteľ bezodkladne poskytnúť na žiadosť dotknutého orgánu.

2.1. Menej významné zmeny typu IA

V tejto časti usmernenia sa uvádzajú pokyny na uplatňovanie článkov 7, 8, 11, 13a, 13d, 13e, 14, 17, 23 a 24 nariadenia o zmenách v prípade menej významných zmien typu IA.

Zoznam zmien, ktoré sa majú považovať za menej významné zmeny typu IA, sa ustanovuje v nariadení o zmenách a v prílohe k týmto usmerneniam. Takéto menej významné zmeny si nevyžadujú predchádzajúci súhlas, ale držiteľ ich musí oznámiť do dvanástich mesiacov od ich vykonania (konanie typu „urob a oznám“). Určité menej významné zmeny typu IA si však v záujme zabezpečenia nepretržitého dozoru nad liekom vyžadujú bezodkladné oznámenie po vykonaní.

V prílohe k týmto usmerneniam sa objasňujú podmienky, ktoré sa musia dodržať, aby sa zmena vykonala na základe oznamovacieho postupu pri zmenách typu IA, a ustanovuje sa, ktoré menej významné zmeny typu IA musia byť oznámené hneď po ich vykonaní.

2.1.1. Podávanie oznámení o zmenách typu IA

V prípade menej významných zmien typu IA sa nevyžaduje, aby ich orgány preskúmali skôr, ako ich držiteľ vykoná. Najneskôr do dvanástich mesiacov od dátumu vykonania zmeny však držiteľ musí predložiť oznámenie o príslušnej zmene alebo zmenách súčasne všetkým príslušným členským štátom, príslušnému vnútroštátnemu orgánu alebo agentúre (podľa potreby). Držiteľ môže zahrnúť menej významnú zmenu typu IA, na ktorú sa nevzťahuje povinnosť okamžitého oznámenia, do podania oznámenia o menej významnej zmene typu IA, ktorú je potrebné okamžite oznámiť, alebo ju môže spojiť s akoukoľvek inou zmenou. Podmienky ustanovené v článku 7 ods. 2 písm. a), b) a c) a v článku 13d ods. 2 písm. a), b) alebo c) nariadenia o zmenách (podľa potreby) by mali byť splnené.

Držiteľ môže zoskupiť viaceré menej významné zmeny typu IA do jedného oznámenia, ako sa uvádza v článku 7 ods. 2 a v článku 13d ods. 2 nariadenia o zmenách. Konkrétne existujú dve možnosti zoskupenia zmien typu IA:

1. Držiteľ môže zoskupiť viaceré menej významné zmeny typu IA týkajúce sa podmienok jedného povolenia na uvedenie na trh za predpokladu, že sú oznámené v tom istom čase tomu istému dotknutému orgánu.

2. Držiteľ môže zoskupiť jednu alebo viaceré menej významné zmeny typu IA týkajúce sa podmienok viacerých povolení na uvedenie na trh do jedného oznámenia za predpokladu, že tieto zmeny sú rovnaké pre všetky príslušné povolenia na uvedenie na trh a sú oznámené v tom istom čase tomu istému dotknutému orgánu.

Lehota dvanástich mesiacov na oznámenie menej významných zmien typu IA držiteľom umožňuje zhromaždiť v priebehu roka zmeny typu IA pre ich lieky. Oznámenie týchto zmien v rámci jedného podania je však možné, len ak sa uplatňujú podmienky pre zoskupovanie (t. j. rovnaké zmeny pre všetky uvedené lieky). Preto sa môže stať, že oznámenie o zmenách vykonaných v období dvanástich mesiacov (tzv. „výročná správa“) si bude vyžadovať niekoľko podaní, napr. jedno s odkazom na menej významnú zmenu typu IA, iné s odkazom na skupinu menej významných zmien typu IA týkajúcich sa podmienok jedného povolenia na uvedenie na trh a ďalšie s odkazom na skupinu menej významných zmien typu IA týkajúcich sa podmienok viacerých povolení na uvedenie na trh.

Oznámenie musí obsahovať prvky uvedené v prílohe IV k nariadeniu o zmenách, predložené tak, ako sa uvádza ďalej, v súlade s príslušnými kapitolami a číslovaním formátu Pravidiel týkajúcich sa liekov v Európskej únii zväzku 2B Oznámenia pre žiadateľov (ďalej len „EU-CTD“) alebo formátu zväzku 6B Oznámenia pre žiadateľov (veterinárne lieky, ak formát EU-CTD nie je k dispozícii):

— Sprievodný list.

— Vyplnené tlačivo žiadosti o zmenu EÚ (uverejnené v Oznámení pre žiadateľov), ktoré obsahuje údaje o uvedenom(-ých) povolení(-iach) na uvedenie na trh, ako aj opis všetkých predložených zmien spolu s príslušným dátumom ich vykonania. Ak je zmena dôsledkom inej zmeny alebo s ňou súvisí, v príslušnej časti tlačiva žiadosti by sa mal uviesť opis vzťahu medzi týmito zmenami.

— Odkaz na kód zmeny stanovený v prílohe k týmto usmerneniam s uvedením, že všetky podmienky a požiadavky na dokumentáciu sú splnené, alebo v príslušných prípadoch odkaz na odporúčanie klasifikácie uverejnené v súlade s článkom 5 nariadenia o zmenách použité pre príslušnú žiadosť.

— Všetky dokumenty uvedené v prílohe k týmto usmerneniam.

— V prípade, že zmeny majú vplyv na súhrn charakteristických vlastností lieku, označenie obalu alebo písomnú informáciu pre používateľov: revidované informácie o výrobku, prezentované vo vhodnom formáte, ako aj ich príslušné preklady. Ak má menej významná zmena typu IB vplyv na celkovú úpravu a čitateľnosť vonkajšieho balenia a bezprostredného obalu lieku alebo písomnej informácie pre používateľov, mali by sa poskytnúť makety alebo vzory referenčnému členskému štátu, príslušnému vnútroštátnemu orgánu alebo agentúre.

V prípade zmien v rámci postupu vzájomného uznávania by referenčnému členskému štátu mal byť dodatočne doručený zoznam dátumov odoslania obsahujúci číslo konania vo veci zmeny typu IA, dátumy, ku ktorým boli žiadosti zaslané každému príslušnému členskému štátu, a potvrdenie, že príslušné poplatky boli zaplatené v súlade s požiadavkami príslušných orgánov.

V prípade zmien čisto vnútroštátneho postupu potvrdenie, že príslušný poplatok bol zaplatený v súlade s požiadavkami príslušného vnútroštátneho orgánu.

V prípade zmien v rámci centralizovaného postupu by sa mal zaplatiť príslušný poplatok za menej významnú(-é) zmenu(-y) typu IA, ako je ustanovené v nariadení Rady (ES) č. 297/95 (9), v súlade s finančnými postupmi agentúry.

V prípade zoskupených menej významných zmien typu IA týkajúcich sa viacerých povolení na uvedenie na trh od toho istého držiteľa v súlade s článkom 7 alebo článkom 13d nariadenia o zmenách by sa mal predložiť spoločný sprievodný list a tlačivo žiadosti, spolu s osobitnými podkladovými dokumentmi a (v prípade potreby) revidovanými informáciami o výrobku pre každý uvedený liek. To umožní dotknutým orgánom aktualizovať spis každého povolenia na uvedenie na trh zahrnutého v skupine o príslušné zmenené alebo nové informácie.

2.1.2. Preskúmanie zmien typu IA v prípade postupu vzájomného uznávania

Referenčný členský štát preskúma oznámenie o zmenách typu IA do 30 dní od doručenia.

Referenčný členský štát informuje do 30 dní držiteľa a príslušné členské štáty o výsledku svojho preskúmania. V prípade, že si povolenie na uvedenie na trh vyžaduje akúkoľvek zmenu rozhodnutia, ktorým sa udeľuje povolenie na uvedenie na trh, všetky príslušné členské štáty aktualizujú toto rozhodnutie do šiestich mesiacov od doručenia výsledku preskúmania, ktorý zaslal referenčný členský štát, za predpokladu, že príslušným členským štátom boli poskytnuté dokumenty potrebné na zmenu povolenia na uvedenie na trh.

Ak sa predkladá jedna alebo viaceré menej významné zmeny typu IA ako súčasť jedného oznámenia, referenčný členský štát po svojom preskúmaní informuje držiteľa o tom, ktorá zmena alebo zmeny boli prijaté alebo zamietnuté. Držiteľ povolenia na uvedenie na trh nesmie vykonávať zamietnutú(-é) zmenu(-y).

Zatiaľ čo v prípade menej významných zmien typu IA neposkytnutie všetkej potrebnej dokumentácie v žiadosti nepovedie nevyhnutne k okamžitému zamietnutiu zmeny, ak držiteľ bezodkladne poskytne akúkoľvek chýbajúcu dokumentáciu na žiadosť dotknutého orgánu, malo by sa zdôrazniť, že menej významná zmena typu IA môže byť za špecifických okolností zamietnutá s tým dôsledkom, že držiteľ musí prestať uplatňovať už vykonané predmetné zmeny.

2.1.3. Preskúmanie zmien typu IA v prípade čisto vnútroštátneho postupu

Príslušný vnútroštátny orgán preskúma oznámenie o zmenách typu IA do 30 dní od doručenia.

Príslušný vnútroštátny orgán informuje držiteľa do 30 dní o výsledku svojho preskúmania. V prípade, že si povolenie na uvedenie na trh vyžaduje akúkoľvek zmenu rozhodnutia, ktorým sa udeľuje povolenie na uvedenie na trh, príslušný vnútroštátny orgán aktualizuje toto rozhodnutie do šiestich mesiacov od dátumu informovania držiteľa o výsledku preskúmania za predpokladu, že príslušnému vnútroštátnemu orgánu boli poskytnuté dokumenty potrebné na zmenu povolenia na uvedenie na trh.

Ak sa predkladá jedna alebo viaceré menej významné zmeny typu IA ako súčasť jedného oznámenia, príslušný vnútroštátny orgán po svojom preskúmaní informuje držiteľa o tom, ktorá zmena alebo zmeny boli prijaté alebo zamietnuté.

Zatiaľ čo v prípade menej významných zmien typu IA neposkytnutie všetkej potrebnej dokumentácie v žiadosti nepovedie nevyhnutne k okamžitému zamietnutiu zmeny, ak držiteľ bezodkladne poskytne akúkoľvek chýbajúcu dokumentáciu na žiadosť dotknutého orgánu, malo by sa zdôrazniť, že menej významná zmena typu IA môže byť za špecifických okolností zamietnutá s tým dôsledkom, že držiteľ musí prestať uplatňovať už vykonané zmeny.

2.1.4. Preskúmanie zmien typu IA v prípade centralizovaného postupu

Agentúra preskúma oznámenie o zmenách typu IA do 30 dní od doručenia, bez zapojenia spravodajcu pre uvedený liek vymenovaného Výborom pre lieky na humánne použitie alebo Výborom pre lieky na veterinárne použitie. Agentúra však predloží kópiu oznámenia o zmenách typu IA spravodajcovi na informáciu.

Agentúra do 30 dní informuje držiteľa o výsledku svojho preskúmania. Ak je výsledok hodnotenia priaznivý a rozhodnutie Komisie, ktorým sa udeľuje povolenie na uvedenie na trh, vyžaduje akúkoľvek zmenu, agentúra o tom Komisiu informuje a zašle jej zrevidované znenia dokumentov. Komisia v takom prípade najneskôr do dvanástich mesiacov aktualizuje rozhodnutie, ktorým sa udeľuje povolenie na uvedenie na trh.

Ak sa predkladá jedna zmena alebo viaceré menej významné zmeny typu IA ako súčasť jedného oznámenia, agentúra po svojom preskúmaní jasne informuje držiteľa o tom, ktorá zmena alebo zmeny boli prijaté alebo zamietnuté.

Zatiaľ čo v prípade menej významných zmien typu IA neposkytnutie všetkej potrebnej dokumentácie v žiadosti nevyhnutne nepovedie k okamžitému zamietnutiu zmeny, ak držiteľ bezodkladne poskytne akúkoľvek chýbajúcu dokumentáciu na žiadosť agentúry, malo by sa zdôrazniť, že menej významná zmena typu IA môže byť za špecifických okolností zamietnutá s tým dôsledkom, že držiteľ musí prestať uplatňovať už vykonané predmetné zmeny.

2.2. Menej významné zmeny typu IB

V nasledujúcom texte sa uvádzajú pokyny na uplatňovanie článkov 7, 9, 11, 13b, 13d, 13e, 15, 17, 23 a 24 nariadenia o zmenách na menej významné zmeny typu IB.

Zoznam zmien, ktoré sa majú považovať za menej významné zmeny typu IB, sa ustanovuje v nariadení o zmenách a v prílohe k týmto usmerneniam. Tieto menej významné zmeny musia byť oznámené pred vykonaním. Držiteľ musí pred vykonaním zmeny čakať 30 dní s cieľom zabezpečiť, aby dotknuté orgány považovali toto oznámenie za akceptovateľné (postup typu „oznám, čakaj a vykonaj“).

2.2.1. Podávanie oznámení o zmenách typu IB

Držiteľ musí predložiť oznámenia o menej významných zmenách typu IB súčasne všetkým príslušným členským štátom, príslušnému vnútroštátnemu orgánu alebo agentúre (podľa potreby).

Držitelia môžu zoskupiť podanie viacerých menej významných zmien typu IB pre to isté povolenie na uvedenie na trh alebo môžu zoskupiť podanie jednej alebo viacerých menej významných zmien typu IB s inými menej významnými zmenami pre to isté povolenie na uvedenie na trh do jedného oznámenia za predpokladu, že to zodpovedá jednému z prípadov uvedených v prílohe III k nariadeniu o zmenách, alebo ak to bolo vopred dohodnuté s referenčným členským štátom, príslušným vnútroštátnym orgánom alebo agentúrou (podľa potreby).

Okrem toho, pre lieky povolené podľa čisto vnútroštátnych postupov môže držiteľ zoskupiť aj viaceré menej významné zmeny typu IB s vplyvom na viaceré povolenia na uvedenie na trh v jednom členskom štáte alebo jednu alebo viaceré menej významné zmeny typu IB s inými menej významnými zmenami s vplyvom na viaceré povolenia na uvedenie na trh v jednom členskom štáte za predpokladu, že i) zmeny sú rovnaké pre všetky príslušné povolenia na uvedenie na trh; ii) zmeny sú súčasne predložené príslušnému vnútroštátnemu orgánu; iii) príslušný vnútroštátny orgán takéto zoskupenie vopred schválil.

Ak tá istá menej významná zmena typu IB alebo tá istá skupina menej významných zmien (ako sa už uviedlo) má vplyv na viaceré povolenia na uvedenie na trh, ktoré vlastní ten istý držiteľ, držiteľ môže navyše predložiť tieto zmeny ako jednu žiadosť o „rozdelenie práce“ (pozri oddiel 3 o „rozdelení práce“).

Oznámenie musí obsahovať prvky uvedené v prílohe IV k nariadeniu o zmenách, predložené tak, ako sa uvádza ďalej, v súlade s príslušnými kapitolami a číslovaním formátu EU-CTD alebo formátu zväzku 6B Oznámenia pre žiadateľov (veterinárne lieky, ak formát EU-CTD nie je k dispozícii):

— Sprievodný list.

— Vyplnené tlačivo žiadosti o zmenu EÚ (uverejnené v Oznámení pre žiadateľov) obsahujúce údaje o uvedenom(-ých) povolení(-iach) na uvedenie na trh. Ak je zmena dôsledkom inej zmeny alebo s ňou súvisí, v príslušnej časti tlačiva žiadosti by sa mal uviesť opis vzťahu medzi týmito zmenami. Ak sa zmena považuje za neklasifikovanú, musí byť zahrnuté podrobné odôvodnenie, prečo sa predkladá ako oznámenie zmeny typu IB.

— Odkaz na kód zmeny stanovený v prílohe k týmto usmerneniam s uvedením, že všetky podmienky a požiadavky na dokumentáciu sú splnené, alebo v príslušných prípadoch odkaz na odporúčanie klasifikácie uverejnené v súlade s článkom 5 nariadenia o zmenách použité pre príslušnú žiadosť.

— Príslušné dokumenty na podporu navrhovanej zmeny vrátane akýchkoľvek dokumentov uvedených v prílohe k týmto usmerneniam.

— V prípade zmien požadovaných príslušným orgánom, ktoré vyplývajú z predložených nových údajov, napr. na základe podmienok po udelení povolenia, alebo v rámci záväzkov, ktoré súvisia s dohľadom nad liekmi, by mala byť k sprievodnému listu pripojená kópia žiadosti.

— V prípade, že zmeny majú vplyv na súhrn charakteristických vlastností lieku, označenie obalu alebo písomnú informáciu pre používateľov: revidované informácie o výrobku, prezentované vo vhodnom formáte, ako aj ich príslušné preklady. Ak má menej významná zmena typu IB vplyv na celkovú úpravu a čitateľnosť vonkajšieho balenia a bezprostredného obalu lieku alebo písomnej informácie pre používateľov, mali by sa poskytnúť makety alebo vzory referenčnému členskému štátu, príslušnému vnútroštátnemu orgánu alebo agentúre.

V prípade zmien v rámci postupu vzájomného uznávania by referenčnému členskému štátu mal byť dodatočne doručený zoznam dátumov odoslania obsahujúci číslo konania vo veci zmeny typu IB, dátumy, ku ktorým boli žiadosti zaslané každému príslušnému členskému štátu, a potvrdenie, že príslušné poplatky boli zaplatené v súlade s požiadavkami príslušných orgánov.

V prípade zmien čisto vnútroštátneho postupu potvrdenie, že príslušný poplatok bol zaplatený v súlade s požiadavkami príslušného vnútroštátneho orgánu.

V prípade zmien v rámci centralizovaného postupu by sa mal zaplatiť príslušný poplatok za menej významnú(-é) zmenu(-y) typu IB, ako je ustanovené v nariadení (ES) č. 297/95, v súlade s finančnými postupmi agentúry.

2.2.2. Preskúmanie zmien typu IB v prípade postupu vzájomného uznávania

Oznámenie o zmenách typu IB sa po doručení vybaví takto:

Referenčný členský štát skontroluje do siedmich kalendárnych dní pred začatím postupu hodnotenia, či je možné navrhovanú zmenu považovať za menej významnú zmenu typu IB a či je oznámenie správne a úplné („validácia“).

Keď sa navrhovaná zmena nepovažuje podľa prílohy k týmto usmerneniam za menej významnú zmenu typu IB alebo nebola klasifikovaná ako menej významná zmena typu IB v odporúčaní podľa článku 5 nariadenia o zmenách a referenčný členský štát zastáva názor, že môže mať podstatný vplyv na kvalitu, bezpečnosť alebo účinnosť lieku, referenčný členský štát o tom bezodkladne informuje príslušné členské štáty a držiteľa.

Ak príslušné členské štáty nevyjadria nesúhlas do ďalších siedmich kalendárnych dní, držiteľ bude požiadaný, aby zrevidoval svoju žiadosť a aby ju doplnil v súlade s požiadavkami na žiadosť o významnú zmenu typu II. V nadväznosti na doručenie platnej zrevidovanej žiadosti o zmenu sa začne postup hodnotenia pre zmeny typu II (pozri oddiel 2.3.2).

Ak príslušné členské štáty vyjadria nesúhlas s referenčným členským štátom, referenčný členský štát musí prijať konečné rozhodnutie o klasifikácii navrhovanej zmeny s prihliadnutím na doručené pripomienky.

Keď referenčný členský štát zastáva názor, že navrhovanú zmenu je možné považovať za menej významnú zmenu typu IB, držiteľ bude informovaný o výsledku validácie a o dátume začatia konania.

Referenčný členský štát do 30 dní od potvrdenia doručenia platného oznámenia informuje držiteľa o výsledku konania. Ak referenčný členský štát nezašle držiteľovi svoje stanovisko k oznámeniu do 30 dní od potvrdenia doručenia platného oznámenia, oznámenie sa bude považovať za prijateľné.

V prípade nepriaznivého výsledku môže držiteľ do 30 dní zmeniť oznámenie s cieľom náležite zohľadniť dôvody neprijatia zmeny. Ak držiteľ do 30 dní nezmení oznámenie v súlade s požiadavkami, zmena sa bude považovať za zamietnutú všetkými príslušnými členskými štátmi.

Referenčný členský štát do 30 dní od doručenia zmeneného oznámenia informuje držiteľa o svojom konečnom prijatí alebo zamietnutí zmeny (zmien) (vrátane dôvodov nepriaznivého výsledku). Príslušné členské štáty budú o tom zodpovedajúcim spôsobom informované.

Ak sa skupina menej významných zmien predložila ako súčasť jedného oznámenia, referenčný členský štát po svojom preskúmaní informuje držiteľa a príslušné členské štáty, ktorá zmena alebo zmeny boli prijaté alebo zamietnuté.

V prípade potreby dotknuté orgány aktualizujú povolenie na uvedenie na trh do šiestich mesiacov od ukončenia konania referenčným členským štátom za predpokladu, že príslušným členským štátom boli predložené dokumenty potrebné na zmenu povolenia na uvedenie na trh. Prijaté menej významné zmeny typu IB však môžu byť vykonané bez čakania na aktualizáciu povolenia na uvedenie na trh.

2.2.3. Preskúmanie zmien typu IB v prípade čisto vnútroštátneho postupu

Oznámenie o zmenách typu IB sa po doručení vybaví takto:

Príslušný vnútroštátny orgán skontroluje pred začatím postupu hodnotenia, či je možné navrhovanú zmenu považovať za menej významnú zmenu typu IB a či je oznámenie správne a úplné („validácia“).

Keď sa navrhovaná zmena nepovažuje podľa prílohy k týmto usmerneniam za menej významnú zmenu typu IB alebo nebola klasifikovaná ako menej významná zmena typu IB, v odporúčaní podľa článku 5 nariadenia o zmenách a príslušný vnútroštátny orgán zastáva názor, že môže mať podstatný vplyv na kvalitu, bezpečnosť alebo účinnosť lieku, držiteľ bude požiadaný, aby zrevidoval svoju žiadosť a aby ju doplnil v súlade s požiadavkami na žiadosť o významnú zmenu typu II. V nadväznosti na doručenie platnej zrevidovanej žiadosti o zmenu sa začne postup hodnotenia pre zmeny typu II (pozri oddiel 2.3.4).

Keď príslušný vnútroštátny orgán zastáva názor, že navrhovanú zmenu je možné považovať za menej významnú zmenu typu IB, držiteľ bude informovaný o výsledku validácie a o dátume začatia konania.

Príslušný vnútroštátny orgán do 30 dní od potvrdenia doručenia platného oznámenia informuje držiteľa o výsledku konania. Ak príslušný vnútroštátny orgán nezašle držiteľovi svoje stanovisko k oznámeniu do 30 dní od potvrdenia doručenia platného oznámenia, oznámenie sa považuje za prijateľné.

V prípade nepriaznivého výsledku môže držiteľ do 30 dní zmeniť oznámenie s cieľom náležite zohľadniť dôvody neprijatia zmeny. Ak držiteľ do 30 dní nezmení oznámenie v súlade s požiadavkami, zmena sa považuje za zamietnutú príslušným vnútroštátnym orgánom.

Príslušný vnútroštátny orgán do 30 dní od doručenia zmeneného oznámenia informuje držiteľa o svojom konečnom prijatí alebo zamietnutí zmeny (zmien) (vrátane dôvodov nepriaznivého výsledku).

Ak sa skupina menej významných zmien predložila ako súčasť jedného oznámenia, príslušný vnútroštátny orgán po svojom preskúmaní informuje držiteľa, ktorá zmena alebo zmeny boli prijaté alebo zamietnuté.

V prípade potreby príslušný vnútroštátny orgán do šiestich mesiacov od ukončenia konania aktualizuje povolenie na uvedenie na trh za predpokladu, že príslušnému vnútroštátnemu orgánu boli predložené dokumenty potrebné na zmenu príslušného povolenia na uvedenie na trh. Prijaté menej významné zmeny typu IB však môžu byť vykonané bez čakania na aktualizáciu povolenia na uvedenie na trh.

2.2.4. Preskúmanie zmien typu IB v prípade centralizovaného postupu

Agentúra vybaví oznámenie o zmenách typu IB po jeho doručení takto:

Agentúra skontroluje do siedmich kalendárnych dní pred začatím postupu hodnotenia, či je možné navrhovanú zmenu považovať za menej významnú zmenu typu IB a či oznámenie je správne a úplné („validácia“).

Keď sa navrhovaná zmena nepovažuje podľa prílohy k týmto usmerneniam za menej významnú zmenu typu IB alebo nebola klasifikovaná ako menej významná zmena typu IB v odporúčaní podľa článku 5 nariadenia o zmenách a agentúra zastáva názor, že môže mať podstatný vplyv na kvalitu, bezpečnosť alebo účinnosť lieku, držiteľ bude požiadaný, aby zrevidoval svoju žiadosť a aby ju doplnil v súlade s požiadavkami na žiadosť o významnú zmenu typu II. V nadväznosti na doručenie platnej zrevidovanej žiadosti o zmenu sa začne postup hodnotenia pre zmeny typu II (pozri oddiel 2.3.6).

Ak agentúra zastáva názor, že navrhovanú zmenu je možné považovať za menej významnú zmenu typu IB, držiteľ bude informovaný o výsledku validácie a o dátume začatia konania.

Do preskúmania oznámenia o zmene typu IB bude zapojený spravodajca.

Agentúra do 30 dní od potvrdenia doručenia platného oznámenia informuje držiteľa o výsledku konania. Ak agentúra nezašle držiteľovi svoje stanovisko k oznámeniu do 30 dní od potvrdenia doručenia platného oznámenia, oznámenie sa bude považovať za prijateľné.

V prípade nepriaznivého výsledku môže držiteľ do 30 dní zmeniť oznámenie s cieľom náležite zohľadniť dôvody neprijatia zmeny. Ak držiteľ do 30 dní nezmení oznámenie v súlade s požiadavkami, oznámenie bude zamietnuté.

Agentúra do 30 dní od doručenia zmeneného oznámenia informuje držiteľa o svojom konečnom prijatí alebo zamietnutí zmeny (zmien) (vrátane dôvodov nepriaznivého výsledku).

Ak sa skupina menej významných zmien predkladá ako súčasť jedného oznámenia, agentúra po svojom preskúmaní jasne informuje držiteľa, ktorá zmena alebo zmeny boli prijaté alebo zamietnuté.

Ak je stanovisko agentúry priaznivé a zmena alebo zmeny majú vplyv na podmienky rozhodnutia Komisie, ktorým sa udeľuje povolenie na uvedenie na trh, agentúra o tom Komisiu zodpovedajúcim spôsobom informuje a zašle jej príslušnú dokumentáciu. Komisia v prípade potreby aktualizuje povolenie na uvedenie na trh najneskôr do dvanástich mesiacov. Prijatá(-é) menšia(-e) zmena(-y) typu IB však môže(-u) byť vykonaná(-é) bez čakania na aktualizáciu rozhodnutia Komisie, ktorým sa udeľuje povolenie na uvedenie na trh, a dohodnutá(-é) zmena(-y) bude(-ú) zahrnutá(-é) do príloh akéhokoľvek následného regulačného postupu.

2.3. Významné zmeny typu II

V nasledujúcom texte sa uvádzajú pokyny na uplatňovanie článkov 7, 10, 11, 13, 13c, 13d, 13e, 16, 17, 23 a 24 nariadenia o zmenách na významné zmeny typu II.

Zoznam zmien, ktoré sa majú považovať za významné zmeny typu II, sa ustanovuje v nariadení o zmenách a v prílohe k týmto usmerneniam. V prípade takýchto významných zmien sa vyžaduje, aby boli pred vykonaním schválené dotknutým príslušným orgánom.

2.3.1. Predkladanie žiadostí o zmenu typu II

Držiteľ musí predložiť oznámenia o významných zmenách typu II súčasne všetkým príslušným členským štátom, príslušnému vnútroštátnemu orgánu alebo agentúre (podľa potreby).

Držitelia môžu zoskupiť podanie viacerých významných zmien typu II pre to isté povolenie na uvedenie na trh alebo môžu zoskupiť podanie jednej alebo viacerých významných zmien typu II s inými menej významnými zmenami pre to isté povolenie na uvedenie na trh do jedného oznámenia za predpokladu, že to zodpovedá jednému z prípadov uvedených v prílohe III k nariadeniu o zmenách, alebo ak to bolo vopred dohodnuté s referenčným členským štátom, príslušným vnútroštátnym orgánom alebo agentúrou (podľa potreby).

Pre lieky povolené podľa čisto vnútroštátnych postupov môže držiteľ okrem toho zoskupiť aj viaceré významné zmeny typu II s vplyvom na viaceré povolenia na uvedenie na trh v jednom členskom štáte alebo jednu alebo viaceré významné zmeny typu II s inými menej významnými zmenami s vplyvom na viaceré povolenia na uvedenie na trh v jednom členskom štáte za predpokladu; že i) zmeny sú rovnaké pre všetky príslušné povolenia na uvedenie na trh; ii) zmeny sú súčasne predložené príslušnému vnútroštátnemu orgánu a iii) príslušný vnútroštátny orgán takéto zoskupenie vopred schválil.

Navyše, ak tá istá významná zmena typu II alebo tá istá skupina zmien (ako sa už uviedlo) má vplyv na viaceré povolenia na uvedenie na trh, ktoré vlastní ten istý držiteľ, držiteľ môže predložiť tieto zmeny ako jednu žiadosť o „rozdelenie práce“ (pozri oddiel 3 o „rozdelení práce“).

Žiadosť musí obsahovať prvky uvedené v prílohe IV k nariadeniu o zmenách prezentované tak, ako sa uvádza ďalej, v súlade s príslušnými kapitolami a číslovaním formátu EU-CTD alebo formátu zväzku 6B Oznámenia pre žiadateľov (veterinárne lieky, ak formát EU-CTD nie je k dispozícii):

— Sprievodný list.

— Vyplnené tlačivo žiadosti o zmenu EÚ (uverejnené v Oznámení pre žiadateľov) obsahujúce údaje o danom(-ých) povolení(-iach) na uvedenie na trh. Ak je zmena dôsledkom inej zmeny alebo s ňou súvisí, v príslušnej časti tlačiva žiadosti by sa mal uviesť opis vzťahu medzi týmito zmenami.

— Odkaz na kód zmeny stanovený v prílohe k týmto usmerneniam s uvedením, že všetky podmienky a požiadavky na dokumentáciu sú splnené, alebo v príslušných prípadoch odkaz na odporúčanie klasifikácie uverejnené v súlade s článkom 5 nariadenia o zmenách použité pre príslušnú žiadosť.

— Podkladové údaje týkajúce sa navrhovanej(-ých) zmeny (zmien).

— Aktualizáciu súhrnov kvalitatívnych údajov, neklinických prehľadov, prípadne klinických prehľadov (alebo znaleckých posudkov o veterinárnych liekoch), alebo dodatok k nim. Ak sa predkladajú správy o neklinických alebo klinických štúdiách, hoci aj len jedna, ich príslušný(-é) súhrn(-y) by sa mal(-i) zahrnúť do modulu 2.

— V prípade zmien požadovaných príslušným orgánom, ktoré vyplývajú z predložených nových údajov, napr. na základe podmienok po udelení povolenia, alebo v rámci záväzkov, ktoré súvisia s dohľadom nad liekmi, by mala byť k sprievodnému listu pripojená kópia žiadosti.

— V prípade, že zmeny majú vplyv na súhrn charakteristických vlastností lieku, označenie obalu alebo písomnú informáciu pre používateľov, revidované informácie o výrobku prezentované vo vhodnom formáte, ako aj ich príslušné preklady. Ak má významná zmena typu II vplyv na celkovú úpravu a čitateľnosť vonkajšieho balenia a bezprostredného obalu lieku alebo písomnej informácie pre používateľov, mali by sa poskytnúť makety alebo vzory referenčnému členskému štátu, príslušnému vnútroštátnemu orgánu alebo agentúre.

V prípade zmien v rámci postupu vzájomného uznávania by referenčnému členskému štátu mal byť ďalej doručený zoznam dátumov odoslania obsahujúci číslo konania vo veci zmeny typu II, dátumy, ku ktorým boli žiadosti zaslané každému príslušnému členskému štátu, a potvrdenie, že príslušné poplatky boli zaplatené v súlade s požiadavkami príslušných orgánov.

Pre zmeny čisto vnútroštátneho postupu potvrdenie, že príslušný poplatok bol zaplatený v súlade s požiadavkami príslušného vnútroštátneho orgánu.

V prípade zmien v rámci centralizovaného postupu by sa mal v súlade s finančnými postupmi agentúry zaplatiť príslušný poplatok za zmenu(-y) typu II, ako je ustanovené v nariadení (ES) č. 297/95.

2.3.2. Hodnotenie zmien typu II v prípade postupu vzájomného uznávania

Po doručení žiadosti pre typ II ju referenčný členský štát vybaví takto:

Ak žiadosť bola predložená súčasne všetkým príslušným členským štátom a obsahuje prvky uvedené v bode 2.3.1, referenčný členský štát potvrdí doručenie platnej žiadosti o významnú zmenu typu II. Konanie sa začína od dátumu potvrdenia doručenia platnej žiadosti referenčným členským štátom. Držiteľ a príslušné členské štáty budú informované o časovom rámci na začiatku konania.

Pre významné zmeny typu II sa bude ako všeobecné pravidlo uplatňovať 60-dňová lehota na hodnotenie. Referenčný členský štát môže túto lehotu skrátiť so zreteľom na naliehavosť danej záležitosti, najmä z bezpečnostných dôvodov, alebo táto lehota môže byť referenčným štátom predĺžená na 90 dní v prípade zmien uvedených v časti I prílohy V alebo v prípade zoskupenia zmien podľa článku 7 ods. 2 písm. c) nariadenia o zmenách. V prípade zmien týkajúcich sa veterinárnych liekov uvedených v časti 2 prílohy V k nariadeniu o zmenách sa bude uplatňovať 90-dňová lehota.

Referenčný členský štát vypracuje návrh hodnotiacej správy a rozhodnutie o žiadosti v súlade s oznámeným časovým rámcom a rozošle ich príslušným členským štátom na pripomienkovanie, ako aj držiteľovi na informáciu. Príslušné členské štáty zašlú referenčnému členskému štátu svoje pripomienky v lehotách stanovených v časovom rámci.

Počas obdobia hodnotenia môže referenčný členský štát požiadať držiteľa povolenia na uvedenie na trh o poskytnutie doplňujúcich informácií. Držiteľovi bude zaslaná žiadosť o doplňujúce informácie spolu s časovým rámcom, v ktorom sa uvádza dátum, do ktorého by držiteľ mal predložiť požadované údaje, a podľa potreby predĺžené obdobie hodnotenia. Všeobecne platí, že sa bude uplatňovať pozastavenie v dĺžke jedného mesiaca. V prípade dlhšieho pozastavenia by držiteľ mal zaslať referenčnému členskému štátu odôvodnenú žiadosť na odsúhlasenie.

Do doručenia doplňujúcich informácií bude konanie pozastavené. Hodnotenie odpovedí môže trvať až 30 alebo 60 dní v závislosti od zložitosti a množstva údajov vyžiadaných od držiteľa.

Referenčný členský štát po doručení odpovede žiadateľa dokončí návrh hodnotiacej správy a rozhodnutie o žiadosti a rozošle ich príslušným členským štátom na pripomienkovanie, ako aj držiteľovi na informáciu.

2.3.3. Výsledok hodnotenia zmien typu II v prípade postupu vzájomného uznávania

Referenčný členský štát do konca obdobia hodnotenia dokončí a príslušným členským štátom predloží hodnotiacu správu vrátane svojho rozhodnutia o žiadosti.

Príslušné členské štáty do 30 dní od doručenia hodnotiacej správy a rozhodnutia toto rozhodnutie uznajú a informujú o tom referenčný členský štát, pokiaľ nebolo identifikované potenciálne závažné ohrozenie verejného zdravia alebo potenciálne závažné ohrozenie zdravia ľudí alebo zvierat, prípadne ohrozenie životného prostredia (v prípade veterinárnych liekov), ktoré by členskému štátu bránilo uznať rozhodnutie referenčného členského štátu. Členský štát, ktorý do 30 dní od doručenia hodnotiacej správy a rozhodnutia referenčného členského štátu takéto potenciálne závažné ohrozenie identifikuje, musí o tom informovať referenčný členský štát a poskytnúť podrobné vysvetlenie dôvodov pre svoje stanovisko.

Referenčný členský štát potom žiadosť postúpi príslušnej koordinačnej skupine na účely uplatnenia článku 33 ods. 3, 4 a 5 smernice 2001/82/ES alebo článku 29 ods. 3, 4 a 5 smernice 2001/83/ES vo vzťahu k záležitosti, ktorá je predmetom sporu, a zodpovedajúcim spôsobom informuje držiteľa a príslušné členské štáty. Držiteľ nie je oprávnený iniciovať posudzovanie.

Ak sa žiadosť týkajúca sa zoskupenia zmien, ktoré zahŕňa aspoň zmenu typu II, postúpi koordinačnej skupine, rozhodnutie o zmenách, ktoré nie sú predmetom posudzovania, sa pozastaví do uzavretia postupu pri predložení podnetu (vrátane, v relevantných prípadoch, postúpenia Výboru pre lieky na humánne použitie podľa článkov 32 až 34 smernice 2001/83/ES alebo Výboru pre lieky na veterinárne použitie podľa článkov 36 až 38 smernice 2001/82/ES). Koordinačná skupina a prípadne Výbor pre lieky na humánne použitie alebo Výbor pre lieky na veterinárne použitie však prediskutujú len uvedenú zmenu alebo zmeny, v súvislosti s ktorými bolo identifikované potenciálne závažné ohrozenie zdravia ľudí a zvierat, prípadne ohrozenie životného prostredia, a nie celú skupinu zmien.

Referenčný členský štát informuje príslušné členské štáty a držiteľa o schválení alebo zamietnutí zmeny (zmien) (vrátane dôvodov nepriaznivého výsledku). Ak sa viaceré zmeny typu II alebo zoskupenie zmeny (zmien) typu II s inými menej významnými zmenami predkladajú ako jedna žiadosť, referenčný členský štát informuje držiteľa a príslušné členské štáty o tom, ktorá zmena alebo zmeny boli prijaté alebo zamietnuté. Držiteľ môže počas konania odobrať jednotlivé zmeny zo zoskupenej žiadosti (pred dokončením hodnotenia príslušného referenčného členského štátu).

Po oznámení kladného rozhodnutia o zmenách, ktoré zahŕňajú zmeny súhrnu charakteristických vlastností lieku, označenia obalu alebo písomnej informácie pre používateľov, by držiteľ mal do siedmich dní predložiť preklady informačných textov lieku všetkým príslušným členským štátom.

Po schválení zmeny (zmien) príslušné orgány príslušných členských štátov v prípade potreby zmenia povolenie na uvedenie na trh s cieľom do dvoch mesiacov zohľadniť túto zmenu alebo zmeny za predpokladu, že príslušným členským štátom boli poskytnuté dokumenty potrebné na vykonanie zmien povolenia na uvedenie na trh.

Prijatú významnú zmenu alebo zmeny typu II možno vykonať 30 dní po tom, ako bol držiteľ informovaný o prijatí zmeny (zmien) referenčným členským štátom, za predpokladu, že príslušnému členskému štátu boli predložené potrebné dokumenty na zmenu povolenia na uvedenie na trh. V prípadoch, keď je žiadosť predmetom posudzovania, zmena alebo zmeny nesmú byť vykonané, kým sa v rámci postupu pri predložení podnetu nedospeje k záveru, že zmena alebo zmeny sa prijímajú. Možno však vykonať zmeny zoskupenia, ktoré nie je predmetom posudzovania, ak to uviedol referenčný členský štát.

Zmeny týkajúce sa otázok bezpečnosti sa musia vykonať v časovom rámci dohodnutom medzi referenčným členským štátom a držiteľom.

2.3.4. Hodnotenie zmien typu II v prípade čisto vnútroštátneho postupu

Po doručení žiadosti pre typ II ju príslušný vnútroštátny orgán vybaví takto:

Ak žiadosť obsahuje prvky uvedené v bode 2.3.1, príslušný vnútroštátny orgán potvrdí doručenie platnej žiadosti o významnú zmenu typu II. Konanie sa začína od dátumu potvrdenia doručenia platnej žiadosti. Držiteľ bude na začiatku konania informovaný o časovom rámci.

Pre významné zmeny typu II sa bude ako všeobecné pravidlo uplatňovať 60-dňový časový rámec hodnotenia. Príslušný vnútroštátny orgán môže túto lehotu skrátiť so zreteľom na naliehavosť danej záležitosti, najmä v prípade bezpečnostných problémov alebo ju môže predĺžiť na 90 dní v prípade zmien uvedených v časti I prílohy V alebo v prípade zoskupenia zmien podľa článku 13d ods. 2 písm. c) nariadenia o zmenách. V prípade zmien týkajúcich sa veterinárnych liekov uvedených v časti 2 prílohy V k nariadeniu o zmenách sa bude uplatňovať 90-dňový časový rámec.

Počas obdobia hodnotenia môže príslušný vnútroštátny orgán požiadať držiteľa o poskytnutie doplňujúcich informácií. Držiteľovi bude zaslaná žiadosť o doplňujúce informácie spolu s časovým rámcom, v ktorom sa uvádza dátum, do ktorého by držiteľ mal predložiť požadované údaje, a podľa potreby predĺžené obdobie hodnotenia.

Do doručenia doplňujúcich informácií bude konanie pozastavené. Ako všeobecné pravidlo sa bude uplatňovať pozastavenie v dĺžke jedného mesiaca. V prípade dlhšieho pozastavenia by držiteľ mal zaslať príslušnému vnútroštátnemu orgánu odôvodnenú žiadosť na odsúhlasenie.

Hodnotenie odpovedí môže trvať 30 alebo 60 dní v závislosti od zložitosti a množstva údajov vyžiadaných od držiteľa.

2.3.5. Výsledok hodnotenia zmien typu II v prípade čisto vnútroštátneho postupu

Príslušný vnútroštátny orgán do konca obdobia hodnotenia dokončí hodnotenie vrátane svojho rozhodnutia o žiadosti a informuje držiteľa o schválení alebo zamietnutí zmeny (zmien) (vrátane dôvodov záporného výsledku).

Ak sa viaceré zmeny typu II alebo zoskupenie zmeny (zmien) typu II s inými menej významnými zmenami predkladajú ako jedna žiadosť, príslušný vnútroštátny orgán informuje držiteľa o tom, ktorá zmena alebo zmeny boli prijaté alebo zamietnuté. Držiteľ môže počas konania odobrať jednotlivé zmeny zo zoskupenej žiadosti (pred dokončením hodnotenia príslušným vnútroštátnym orgánom).

Po schválení zmeny (zmien) príslušné vnútroštátne orgány v prípade potreby do dvoch mesiacov zmenia povolenie(-a) na uvedenie na trh s cieľom zohľadniť túto zmenu alebo zmeny za predpokladu, že príslušnému vnútroštátnemu orgánu boli poskytnuté dokumenty potrebné na vykonanie zmien povolenia na uvedenie na trh.

Prijatú významnú zmenu alebo zmeny typu II možno vykonať po tom, ako bol držiteľ informovaný o prijatí zmeny (zmien) príslušným vnútroštátnym orgánom, za predpokladu, že boli predložené potrebné dokumenty na zmenu povolenia na uvedenie na trh.

Zmeny týkajúce sa otázok bezpečnosti sa musia vykonať v časovom rámci dohodnutom medzi príslušným vnútroštátnym orgánom a držiteľom.

2.3.6. Hodnotenie zmien typu II v prípade centralizovaného postupu

Agentúra vybaví žiadosť o zmenu typu II po jej doručení takto:

Ak žiadosť predložená agentúre obsahuje prvky uvedené v bode 2.3.1, agentúra potvrdí doručenie platnej žiadosti o významnú zmenu typu II. Agentúra začne konanie k dátumu potvrdenia doručenia platnej žiadosti. Držiteľ povolenia na uvedenie na trh bude na začiatku konania informovaný o prijatom časovom rámci.

Pre významné zmeny typu II sa bude ako všeobecné pravidlo uplatňovať 60-dňový časový rámec hodnotenia. Agentúra môže túto lehotu skrátiť so zreteľom na naliehavosť danej záležitosti, najmä z bezpečnostných dôvodov, alebo ju môže predĺžiť na 90 dní v prípade zmien uvedených v časti I prílohy V alebo v prípade zoskupenia zmien podľa článku 7 ods. 2 písm. c) nariadenia o zmenách. V prípade zmien týkajúcich sa veterinárnych liekov uvedených v časti 2 prílohy V k nariadeniu o zmenách sa bude uplatňovať 90-dňový časový rámec.

Počas obdobia hodnotenia môže Výbor pre lieky na humánne použitie alebo Výbor pre lieky na veterinárne použitie požiadať o doplňujúce informácie. Žiadosť o doplňujúce informácie alebo nadväzujúca žiadosť by mali byť zaslané držiteľovi spolu s časovým rámcom, v ktorom sa uvádza dátum, do ktorého musí držiteľ predložiť vyžiadané údaje, a podľa potreby predĺžené obdobie hodnotenia.

Do doručenia doplňujúcich informácií bude konanie pozastavené. Všeobecne platí, že sa bude uplatňovať pozastavenie v dĺžke do jedného mesiaca. V prípade pozastavenia dlhšieho ako jeden mesiac by držiteľ mal zaslať agentúre odôvodnenú žiadosť na odsúhlasenie príslušným výborom. Pri každej nadväzujúcej žiadosti o doplňujúce informácie sa bude vo všeobecnosti uplatňovať dodatočné procedurálne pozastavenie v dĺžke jedného mesiaca; v odôvodnených prípadoch sa môžu uplatniť najviac dva mesiace.

Posúdenie odpovedí výborom môže trvať až 30 alebo 60 dní v závislosti od zložitosti a množstva údajov, ktoré je potrebné vyžiadať od držiteľa povolenia na uvedenie na trh.

Podľa potreby sa na žiadosť výboru alebo držiteľa môže uskutočniť ústne vysvetlenie Výboru pre lieky na humánne použitie alebo Výboru pre lieky na veterinárne použitie.

2.3.7. Výsledok hodnotenia zmien typu II v prípade centralizovaného postupu

Po prijatí stanoviska Výboru pre lieky na humánne použitie alebo Výboru pre lieky na veterinárne použitie agentúra informuje držiteľa povolenia na uvedenie na trh do pätnástich dní o tom, či je stanovisko priaznivé alebo nepriaznivé (vrátane dôvodov nepriaznivého).

Ak sa viaceré zmeny typu II alebo skupina zmeny (zmien) typu II s inými menej významnými zmenami predkladajú ako jedna žiadosť, agentúra vydá stanovisko zohľadňujúce konečný výsledok konania. V tomto stanovisku budú uvedené aj akékoľvek zmeny, ktoré sa nepovažujú za schváliteľné. Držiteľ môže počas konania odobrať jednotlivé zmeny zo zoskupenej žiadosti (pred vypracovaním konečného stanoviska agentúry).

Postup opätovného posudzovania uvedený v článku 9 ods. 2 a v článku 34 ods. 2 nariadenia (ES) č. 726/2004 sa vzťahuje aj na stanoviská prijaté pre žiadosti o významné zmeny typu II.

Ak je konečné stanovisko agentúry priaznivé a zmena alebo zmeny majú vplyv na podmienky rozhodnutia Komisie, ktorým sa udeľuje povolenie na uvedenie na trh, agentúra zašle Komisii svoje stanovisko a dôvody naň, ako aj dokumenty potrebné na zmenu príslušného povolenia na uvedenie.

Komisia do dvoch mesiacov od doručenia konečného stanoviska a príslušných informácií podľa potreby zmení povolenie na uvedenie na trh v prípade:

i) zmien súvisiacich s pridaním novej terapeutickej indikácie alebo úpravy existujúcej terapeutickej indikácie;

ii) zmien súvisiacich s pridaním novej kontraindikácie;

iii) zmien súvisiacich so zmenou dávkovania;

iv) zmien súvisiacich s pridaním cieľového živočíšneho druhu neurčeného na produkciu potravín alebo úpravou existujúceho v prípade veterinárnych liekov;

v) zmien týkajúcich sa nahradenia alebo pridania sérotypu, kmeňa, antigénu alebo kombinácie sérotypov, kmeňov alebo antigénov v prípade veterinárnej vakcíny;

vi) zmien súvisiacich so zmenami účinnej látky vakcíny proti sezónnej, predpandemickej alebo pandemickej ľudskej chrípke;

vii) zmien súvisiacich so zmenami ochrannej lehoty veterinárneho lieku;

viii) iných zmien typu II týkajúcich sa vykonávania zmien rozhodnutia, ktorým sa udeľuje povolenie na uvedenie na trh, v dôsledku rizika závažného ohrozenia verejného zdravia, rizika závažného ohrozenia zdravia zvierat alebo rizika závažného ohrozenia životného prostredia v prípade veterinárnych liekov.

V prípade ostatných zmien Komisia podľa potreby zmení rozhodnutie, ktorým sa udeľuje povolenie na uvedenie na trh, najneskôr do dvanástich mesiacov.

Schválená významná zmena alebo zmeny typu II vyžadujúce do dvoch mesiacov zmenu rozhodnutia Komisie, ktorým sa udeľuje povolenie na uvedenie na trh, môžu byť vykonané až po tom, ako Komisia o tom držiteľa informovala. Ak sa nevyžaduje vykonať do dvoch mesiacov zmenu rozhodnutia, ktorým sa udeľuje povolenie na uvedenie na trh, alebo ak schválená zmena alebo zmeny nemajú vplyv na podmienky rozhodnutia Komisie, ktorým sa udeľuje povolenie na uvedenie na trh, takáto zmena alebo zmeny môžu byť vykonané po tom, ako agentúra držiteľa informovala o svojom priaznivom stanovisku.

Zmeny týkajúce sa záležitostí bezpečnosti musia byť vykonané v časovom rámci dohodnutom medzi Komisiou a držiteľom.

2.4. Rozšírenia

Zoznam zmien, ktoré sa majú považovať za rozšírenia, sa ustanovuje v prílohe I k nariadeniu o zmenách. Ako sa ustanovuje v článku 19 nariadenia o zmenách, takéto žiadosti sa budú hodnotiť na základe toho istého postupu ako žiadosti o udelenie pôvodného povolenia na uvedenie na trh, ktorého sa týkajú. Rozšírenie sa môže udeliť buď ako nové povolenie na uvedenie na trh alebo sa udelí ako súčasť pôvodného povolenia na uvedenie na trh, ktorého sa týka.

2.4.1. Predkladanie žiadostí o rozšírenie

Žiadosti o rozšírenie sa musia predložiť všetkým príslušným členským štátom, príslušnému vnútroštátnemu orgánu alebo agentúre (podľa potreby).

Držitelia môžu zoskupiť podanie viacerých rozšírení alebo môžu zoskupiť podanie jedného alebo viacerých rozšírení s jedným alebo viacerými rozšíreniami pre to isté povolenie na uvedenie na trh do jedného oznámenia za predpokladu, že to zodpovedá jednému z prípadov uvedených v prílohe III k nariadeniu o zmenách, alebo ak to bolo vopred dohodnuté s referenčným členským štátom, príslušným vnútroštátnym orgánom alebo agentúrou (podľa potreby). V nariadení o zmenách sa však neustanovuje rozdelenie práce pri žiadostiach o rozšírenie.

Žiadosť musí byť prezentovaná tak, ako sa uvádza ďalej, v súlade s príslušnými kapitolami a číslovaním formátu EU-CTD alebo formátu zväzku 6B Oznámenia pre žiadateľov (veterinárne lieky, keď formát EU-CTD nie je k dispozícii):

— Sprievodný list.

— Vyplnené tlačivo žiadosti EÚ (uverejnené v Oznámení pre žiadateľov).

— Podkladové údaje týkajúce sa navrhovaného rozšírenia. Určité pokyny o vhodných dodatočných štúdiách, ktoré sa vyžadujú pri žiadostiach o predĺženie, sa uvádzajú v dodatku IV ku kapitole 1 zväzku 2A alebo 6A Oznámenia pre žiadateľov.

— Mal by sa poskytnúť úplný modul 1 (časť 1 v prípade veterinárnych liekov) s odôvodnením chýbajúcich údajov alebo dokumentov zahrnutých v príslušnom(-ých) oddiele(-och) modulu 1 alebo časti 1.

— Aktualizáciu súhrnov kvalitatívnych údajov, neklinických prehľadov, prípadne klinických prehľadov (alebo znaleckých posudkov o veterinárnych liekoch) alebo dodatok k nim. Ak sa predkladajú neklinické alebo klinické štúdie, hoci aj len jedna, ich príslušný(-é) súhrn(-y) by sa mal(-i) zahrnúť do modulu 2.

— V prípade, že rozšírenie má vplyv na súhrn charakteristických vlastností lieku, označenie obalu alebo písomnú informáciu pre používateľov: revidované informácie o výrobku prezentované vo vhodnom formáte.

V prípade žiadostí o rozšírenie v rámci postupu vzájomného uznávania by referenčnému členskému štátu mal byť ďalej doručený zoznam dátumov odoslania, v ktorom sa uvádza číslo konania, dátumy, ku ktorým boli žiadosti zaslané každému príslušnému členskému štátu, a potvrdenie, že príslušné poplatky boli zaplatené v súlade s požiadavkami príslušných orgánov.

V prípade žiadostí o rozšírenie v rámci čisto vnútroštátneho postupu potvrdenie, že príslušný poplatok bol zaplatený v súlade s požiadavkami príslušného vnútroštátneho orgánu.

V prípade žiadostí o rozšírenie v rámci centralizovaného postupu by sa príslušný poplatok za rozšírenie alebo rozšírenia ustanovený v nariadení (ES) č. 297/95 mal zaplatiť v súlade s finančnými postupmi agentúry.

2.4.2. Hodnotenie rozšírení v prípade vnútroštátneho postupu

Po doručení žiadosti o rozšírenie v rámci postupu vzájomného uznávania alebo čisto vnútroštátneho postupu sa žiadosť bude vybavovať ako žiadosť o počiatočné povolenie na uvedenie na trh podľa smernice 2001/82/ES alebo smernice 2001/83/ES.

2.4.3. Hodnotenie rozšírení v prípade centralizovaného postupu

Po doručení žiadosti o rozšírenie ju agentúra bude vybavovať ako v prípade žiadosti o počiatočné povolenie na uvedenie na trh podľa nariadenia (ES) č. 726/2004.

2.5. Vakcíny proti ľudskej chrípke

V nasledujúcom texte sa uvádzajú pokyny na uplatňovanie článkov 12, 13f a 18 nariadenia o zmenách na žiadosti o ročnú aktualizáciu vakcín proti ľudskej chrípke.

Z dôvodu osobitostí spojených s výrobou vakcín proti ľudskej chrípke sa na ročnú zmenu účinnej látky na účely ročnej aktualizácie vakcíny proti ľudskej chrípke vzťahuje osobitné „zrýchlené“ konanie pre zmeny s cieľom splniť odporúčanie EÚ na zloženie vakcíny proti kmeňu(-om) vírusu ľudskej chrípky na nasledujúcu sezónu. Okrem toho sa v článku 21 nariadenia o zmenách stanovuje osobitný postup pre naliehavé prípady, t. j. pre prípady pandemickej situácie.

Pri akýchkoľvek zmenách vakcín proti ľudskej chrípke sa budú uplatňovať konania pre zmeny stanovené v iných oddieloch týchto usmernení.

„Zrýchlený“ postup pozostáva z dvoch krokov. Prvý krok sa týka hodnotenia administratívnych a kvalitatívnych údajov (súhrn charakteristických vlastností lieku, označenie obalu a písomná informácia pre používateľov a chemická, farmaceutická a biologická dokumentácia). Druhý krok sa týka hodnotenia doplňujúcich údajov, ak je to potrebné.

Držiteľom povolenia na uvedenie na trh sa odporúča, aby podania v prípade ročnej aktualizácie vopred prediskutovali s referenčným členským štátom, príslušným vnútroštátnym orgánom alebo agentúrou.

2.5.1. Predkladanie žiadostí o zmeny v prípade ročnej aktualizácie vakcín proti ľudskej chrípke

Zmeny týkajúce sa zmien účinnej látky v prípade žiadostí o ročnú aktualizáciu vakcín proti ľudskej chrípke sa musia predložiť referenčnému členskému štátu a všetkým príslušným členským štátom, príslušnému vnútroštátnemu orgánu alebo agentúre (podľa toho, čo je vhodné).

Žiadosť musí byť prezentovaná v súlade s príslušnými kapitolami a číslovaním formátu EU-CTD:

— Sprievodný list.

— Vyplnené tlačivo žiadosti EÚ (uverejnené v Oznámení pre žiadateľov).

— Aktualizácia súhrnov kvalitatívnych údajov, neklinických prehľadov, prípadne klinických prehľadov, alebo dodatok k nim. Ak sa predkladajú neklinické alebo klinické štúdie, hoci aj len jedna, ich príslušný(-é) súhrn(-y) by sa mal(-i) zahrnúť do modulu 2.

— Podkladové údaje týkajúce sa navrhovanej(-ých) zmeny (zmien).

— Revidované informácie o výrobku prezentované vo vhodnom formáte.

V prípade žiadostí o ročnú aktualizáciu vakcín proti ľudskej chrípke v rámci postupu vzájomného uznávania by referenčnému členskému štátu mal byť ďalej doručený zoznam dátumov odoslania, v ktorom sa uvádza číslo konania, dátumy, ku ktorým boli žiadosti zaslané každému príslušnému členskému štátu, a potvrdenie, že príslušné poplatky boli zaplatené v súlade s požiadavkami príslušných orgánov.

V prípade žiadostí o ročnú aktualizáciu vakcín proti ľudskej chrípke v rámci čisto vnútroštátneho postupu potvrdenie, že príslušné poplatky boli zaplatené v súlade s požiadavkami príslušného vnútroštátneho orgánu.

V prípade žiadostí o ročnú aktualizáciu vakcín proti ľudskej chrípke v rámci centralizovaného postupu by sa príslušný poplatok za zmenu, ako je ustanovené v nariadení (ES) č. 297/95, mal zaplatiť v súlade s finančnými postupmi agentúry.

2.5.2. Hodnotenie zmien v prípade postupu vzájomného uznávania

Po doručení žiadosti o ročnú aktualizáciu ju referenčný členský štát vybaví takto:

Referenčný členský štát potvrdí doručenie platnej žiadosti do siedmich dní a informuje držiteľa a príslušné členské štáty o začiatku konania.

Referenčný členský štát vypracuje hodnotiacu správu a rozhodnutie o žiadosti. Na tento účel referenčný členský štát najprv zváži administratívne a kvalitatívne údaje. Keďže referenčný členský štát musí zaslať hodnotenie a návrh rozhodnutia v lehote stanovenej v nariadení, t. j. najneskôr do 45 dní, očakáva sa, že na umožnenie dostatočnej lehoty na vyhodnotenie doplňujúcich údajov (najmä klinických údajov a údajov o stabilite) tam, kde to bude potrebné, referenčný členský štát za normálnych okolností ukončí svoje hodnotenie administratívnych a kvalitatívnych zložiek údajov do 30 dní od prijatia platnej žiadosti.

Referenčný členský štát môže požiadať držiteľa o predloženie doplňujúcich informácií (najmä klinických údajov a údajov o stabilite); v takom prípade o tom informuje príslušné členské štáty. Ak je držiteľovi zaslaná žiadosť o doplňujúce informácie, 45-dňová lehota sa pozastaví, až kým držiteľ nepredloží požadované informácie.

Referenčný členský štát zašle svoju hodnotiacu správu a návrh rozhodnutia príslušným členským štátom. Do dvanástich dní od dátumu doručenia príslušné členské štáty prijmú zodpovedajúce rozhodnutie a informujú o ňom držiteľa a referenčný členský štát.

2.5.3. Hodnotenie zmien v prípade čisto vnútroštátneho postupu

Po doručení žiadosti o ročnú zmenu vakcíny proti ľudskej chrípke ju príslušný vnútroštátny orgán vybaví takto:

Príslušný vnútroštátny orgán potvrdí doručenie platnej žiadosti o ročnú zmenu vakcíny proti ľudskej chrípke a informuje o tom držiteľa.

Počas hodnotenia môže príslušný vnútroštátny orgán požiadať držiteľa o doplňujúce informácie (najmä klinické údaje a údaje o stabilite); v takom prípade sa 45-dňová lehota sa zastaví, až kým držiteľ nepredloží požadované informácie.

Príslušný vnútroštátny orgán v časovej lehote 45 dní od doručenia platnej žiadosti dokončí hodnotenie vrátane svojho rozhodnutia o žiadosti a informuje držiteľa o schválení alebo zamietnutí zmeny (zmien) (vrátane dôvodov nepriaznivého výsledku).

2.5.4. Hodnotenie zmien v rámci centralizovaného postupu

Po doručení žiadosti o ročnú zmenu vakcíny proti ľudskej chrípke ju agentúra vybaví takto:

Agentúra potvrdí prijatie platnej žiadosti o ročnú zmenu vakcíny proti ľudskej chrípke do siedmich dní a informuje držiteľa o začatí konania.

Výbor pre lieky na humánne použitie má na hodnotenie žiadosti najviac 55 dní od začatia konania. Výbor môže požiadať držiteľa o predloženie doplňujúcich informácií (najmä klinických údajov a údajov o stabilite); v takom prípade sa 55-dňová lehota pozastaví, až kým držiteľ nepredloží požadované informácie.

Komisia v prípade potreby a na základe konečného stanoviska výboru zmení rozhodnutie, ktorým sa udeľuje povolenie na uvedenie na trh, a aktualizuje register liekov Spoločenstva.

2.6. Naliehavé bezpečnostné obmedzenia

V článku 22 nariadenia o zmenách sa stanovuje, že v prípade rizika ohrozenia verejného zdravia, pokiaľ ide o lieky na humánne použitie, alebo v prípade rizika ohrozenia zdravia ľudí a zvierat, pokiaľ ide o lieky na veterinárne použitie, prípadne ohrozenia životného prostredia, môže držiteľ prijať predbežné „naliehavé bezpečnostné obmedzenia“.

Naliehavé bezpečnostné obmedzenia sa týkajú dočasnej zmeny alebo zmien podmienok povolenia na uvedenie na trh vzhľadom na nové informácie, ktoré majú vplyv na bezpečné používanie lieku. Tieto naliehavé zmeny musia byť následne zavedené prostredníctvom zodpovedajúcej zmeny povolenia na uvedenie na trh.

Držiteľ musí bezodkladne informovať všetky príslušné členské štáty, príslušný vnútroštátny orgán alebo agentúru (podľa potreby) o obmedzeniach, ktoré sa majú zaviesť.

Ak dotknutý orgán alebo agentúra nevznesú námietky (v prípade centrálne povolených liekov) do 24 hodín od doručenia uvedených informácií, naliehavé bezpečnostné obmedzenia sa považujú za prijaté. Tieto obmedzenia musia byť vykonané v časovom rámci dohodnutom medzi referenčným členským štátom, príslušným vnútroštátnym orgánom alebo agentúrou (podľa potreby) a držiteľom.

Naliehavé bezpečnostné obmedzenia môže ukladať aj Komisia (pre centrálne povoľované lieky) alebo príslušné vnútroštátne orgány (pre vnútroštátne povoľované lieky) v prípade rizika ohrozenia verejného zdravia, pokiaľ ide o humánne lieky, alebo v prípade rizika ohrozenia zdravia ľudí alebo zvierat, pokiaľ ide o veterinárne lieky.

Držiteľ musí predložiť príslušnú žiadosť o zmenu, ktorá zohľadňuje naliehavé bezpečnostné obmedzenia (bez ohľadu na to, či o ne požiadal držiteľ alebo ich uložila Komisia alebo príslušné vnútroštátne orgány), a to čo najskôr v lehote 15 dní.

2.7. Vyhlásenie o súlade podľa nariadenia o liekoch na pediatrické použitie

Nariadenie Európskeho parlamentu a Rady (ES) č. 1901/2006 z 12. decembra 2006 o liekoch na pediatrické použitie, ktorým sa mení a dopĺňa nariadenie (EHS) č. 1768/92, smernica 2001/20/ES, smernica 2001/83/ES a nariadenie (ES) č. 726/2004 (10) („pediatrické nariadenie“) obsahuje ustanovenia o odmenách:

— Podľa článku 36 ods. 1 nariadenia (ES) č. 1901/2006 má držiteľ patentu alebo dodatkového ochranného osvedčenia nárok na šesťmesačné predĺženie platnosti uvedenej v článku 13 ods. 1 a 2 nariadenia Rady (EHS) č. 1768/92 (11) [teraz: nariadenie (ES) č. 469/2009], ak sú splnené určité podmienky vrátane pripojenia vyhlásenia uvedeného v článku 28 ods. 3 nariadenia o liekoch na pediatrické použitie („vyhlásenie o súlade“) k povoleniu na uvedenie na trh.

— Podľa článku 37 nariadenia (ES) č. 1901/2006 má držiteľ povolenia na uvedenie lieku na ojedinelé ochorenia na trh nárok na predĺženie desaťročného obdobia uvedeného v článku 8 ods. 1 nariadenia (ES) č. 141/2000 na dvanásť rokov, ak sú splnené určité podmienky vrátane pripojenia vyhlásenia o súlade k povoleniu na uvedenie na trh.

Z toho vyplýva, že na získanie odmien stanovených podľa článku 36 a 37 nariadenia o liekoch na pediatrické použitie sa môže požadovať zmena, ktorou sa k povoleniu na uvedenie na trh pripojí vyhlásenie o súlade.

Článok 23a nariadenia o zmenách zjednodušuje postup, ktorým sa do povolenia na uvedenie na trh vkladá vyhlásenie o súlade, aby bolo možné získať odmeny stanovené podľa nariadenia (ES) č. 1901/2006 čo najskôr po splnení požiadaviek stanovených v nariadení o liekoch na pediatrické použitie. Konkrétne na účely zahrnutia vyhlásenia o súlade by držitelia mali predložiť žiadosť o zmenu dotknutému orgánu. Po overení, že boli splnené všetky príslušné podmienky, dotknutý orgán zahrnie vyhlásenie o súlade do technickej dokumentácie k povoleniu na uvedenie na trh.

Na účely právnej istoty dotknutý orgán poskytne držiteľovi potvrdenie o tom, že vyhlásenie o súlade je zahrnuté v technickej dokumentácii, a to do 30 dní po ukončení príslušného hodnotenia. Európska agentúra pre lieky vystaví v prípade povolení na uvedenie na trh udelených v rámci centralizovaného postupu potvrdenie o tom, že vyhlásenie o súlade bolo zahrnuté do povolenia na uvedenie na trh.

3. PROCEDURÁLNE POKYNY O ROZDELENÍ PRÁCE

Článok 20 nariadenia o zmenách umožňuje držiteľovi predložiť v jednej žiadosti tú istú zmenu typu IB, tú istú zmenu typu II alebo tú istú skupinu zmien zodpovedajúcu jednému z prípadov uvedených v prílohe III k nariadeniu alebo dohodnutú s referenčným členským štátom, príslušným vnútroštátnym orgánom alebo agentúrou (podľa potreby), ktorá neobsahuje žiadne rozšírenie, ktoré má vplyv na:

i) viac ako jedno čisto vnútroštátne povolenie na uvedenie na trh toho istého držiteľa vo viac ako jednom členskom štáte, alebo

ii) viac ako jeden prípad vzájomného uznávania povolenia na uvedenie na trh toho istého držiteľa, alebo

iii) viac ako jedno centralizované povolenie na uvedenie na trh toho istého držiteľa, alebo

iv) jedno alebo viaceré vnútroštátne povolenia na uvedenie na trh a jedno alebo viaceré centralizované povolenia na uvedenie na trh toho istého držiteľa, alebo

v) jedno alebo viaceré čisto vnútroštátne povolenia na uvedenie na trh a jeden alebo viaceré prípady vzájomného uznávania povolení na uvedenie na trh týkajúce sa toho istého držiteľa, alebo

vi) jeden alebo viaceré prípady vzájomného uznávania povolení na uvedenie na trh a jedno alebo viaceré centralizované povolenia na uvedenie na trh toho istého držiteľa, alebo

vii) jedno alebo viaceré čisto vnútroštátne povolenia na uvedenie na trh, jeden alebo viaceré prípady vzájomného uznávania povolení na uvedenie na trh a jedno alebo viaceré centralizované povolenia na uvedenie na trh týkajúce sa toho istého držiteľa.

S cieľom zabrániť duplicite práce pri hodnotení týchto zmien sa zriadil postup rozdelenia práce, v rámci ktorého by mal jeden orgán („referenčný orgán“) vybraný z príslušných orgánov členských štátov a agentúry v mene ostatných príslušných orgánov preskúmať zmenu.

Ak aspoň jedno z uvedených povolení na uvedenie na trh bolo povolené prostredníctvom centralizovaného postupu, referenčným orgánom bude agentúra (oddiel 3.4). Vo všetkých ostatných prípadoch bude ako referenčný orgán konať príslušný vnútroštátny orgán zvolený koordinačnou skupinou pri zohľadnení odporúčania držiteľa (oddiel 3.2).

V záujme uľahčenia plánovania postupu sa držitelia vyzývajú, aby informovali agentúru alebo koordinačnú skupinu a navrhovaný referenčný orgán pred predložením zmeny alebo skupiny zmien, ktoré majú byť predmetom postupu rozdelenia práce.

Na to, aby sa získali výhody z postupu rozdelenia práce, je potrebné, aby sa tá istá zmena alebo zmeny vzťahovali na rozličné uvedené lieky, pri ktorých nie je žiadna (alebo je len obmedzená) potreba hodnotiť potenciálny vplyv konkrétneho lieku. Preto v prípade, ak si „tá istá“ zmena alebo „tie isté“ zmeny rozličných povolení na uvedenie na trh vyžadujú predloženie individuálnych podporných údajov pre každý dotknutý liek alebo osobitné hodnotenie konkrétnych liekov, takéto zmeny nepovedú k získaniu prospechu z rozdelenia práce.

3.1. Podanie žiadosti o zmenu(-y) v rámci rozdelenia práce

Zmena alebo skupina zmien, pri ktorej sa navrhuje rozdelenie práce, sa musí predložiť tak, ako sa stanovuje v oddieloch 2.2 – 2.3, a musí sa zaslať ako jeden integrovaný súbor predkladaných podkladov zahŕňajúci všetky zmeny vzťahujúce sa na všetky lieky. To musí zahŕňať spoločný sprievodný list a formulár žiadosti spolu s osobitnou podkladovou dokumentáciou pre každý dotknutý liek vrátane (v prípade potreby) revidovaných informácií o výrobku pre každý dotknutý liek. To umožní agentúre a príslušným vnútroštátnym orgánom aktualizovať spis každého povolenia na uvedenie na trh zahrnutého v postupe rozdelenia práce príslušnými zmenenými alebo novými informáciami.

Žiadosť o rozdelenie práce sa musí predložiť všetkým dotknutým orgánom, t. j. všetkým členským štátom, v ktorých sú uvedené lieky povolené, a agentúre (v prípade centralizovaného postupu).

3.2. Hodnotenie rozdelenia práce v prípadoch, ktoré nezahŕňajú lieky povolené v rámci centralizovaného postupu

Ak držiteľ informuje koordinačnú skupinu o pripravovanom postupe rozdelenia práce, ktorý nemá vplyv na centralizované udeľovanie povolení na uvedenie na trh, koordinačná skupina na nasledujúcom zasadnutí rozhodne vzhľadom na návrh držiteľa o referenčnom orgáne, a ak sa to vyžaduje podľa článku 20 ods. 3 tretieho pododseku nariadenia o zmenách, o ďalšom dotknutom orgáne, ktorý bude pomáhať referenčnému orgánu. Držiteľ bude koordinačnou skupinou informovaný o rozhodnutí o tom, ktorý príslušný vnútroštátny orgán bude konať ako referenčný orgán.

Referenčný orgán vybaví žiadosť o rozdelenie práce po jej doručení takto:

Referenčný orgán potvrdí doručenie platnej žiadosti o rozdelenie práce. Referenčný orgán začne konanie bezodkladne po potvrdení doručenia platnej žiadosti. Držiteľ a príslušné členské štáty budú na začiatku konania informované o časovom rámci.

Pri postupoch rozdelenia práce sa bude vo všeobecnosti uplatňovať 60-dňová lehota alebo v prípade zmien uvedených v časti 2 prílohy V k nariadeniu o zmenách 90-dňová lehota na hodnotenie. Referenčný orgán však môže túto lehotu skrátiť so zreteľom na naliehavosť danej záležitosti, najmä v prípade záležitostí bezpečnosti, alebo ju môže predĺžiť na 90 dní v prípade zmien uvedených v časti I prílohy V alebo v prípade zoskupenia zmien podľa článku 7 ods. 2 písm. c) alebo článku 13d ods. 2 písm. c) nariadenia o zmenách.

Referenčný orgán vypracuje stanovisko v súlade s oznámeným časovým rámcom a rozošle ho príslušným členským štátom na pripomienkovanie, ako aj držiteľovi pre informáciu. Príslušné členské štáty zašlú svoje pripomienky v lehotách stanovených v časovom rámci.

Počas obdobia hodnotenia môže referenčný členský štát požiadať držiteľa povolenia na uvedenie na trh o poskytnutie doplňujúcich informácií. Držiteľovi povolenia bude zaslaná žiadosť o doplňujúce informácie spolu s časovým rámcom, v ktorom sa uvádza dátum, do ktorého by držiteľ mal predložiť požadované údaje, a podľa potreby predĺžené obdobie hodnotenia. Všeobecne platí, že sa bude uplatňovať pozastavenie v dĺžke jedného mesiaca. V prípade dlhšieho pozastavenia by mal držiteľ zaslať referenčnému členskému štátu odôvodnenú žiadosť na odsúhlasenie.

Do doručenia doplňujúcich informácií bude konanie pozastavené. Hodnotenie odpovedí môže trvať 30 alebo 60 dní v závislosti od zložitosti a množstva údajov vyžiadaných od držiteľa.

Referenčný členský štát po doručení odpovede žiadateľa dokončí návrh stanoviska a rozošle ho príslušným členským štátom na pripomienkovanie, ako aj držiteľovi na informáciu.

3.3. Výsledok hodnotenia rozdelenia práce v prípadoch, ktoré nezahŕňajú lieky povolené v rámci centralizovaného postupu

Referenčný orgán do konca obdobia hodnotenia vydá svoje stanovisko k žiadosti a informuje o tom príslušné členské štáty a držiteľa.

V prípade priaznivého stanoviska by k predmetnému stanovisku mal byť priložený zoznam zmien, ktoré sa nepovažujú za schváliteľné (v náležitých prípadoch). Zmeny sa môžu považovať za schváliteľné len pre niektoré z príslušných liekov. V prípade záporného výsledku by sa mali vysvetliť dôvody pre takýto záporný výsledok.

Príslušné členské štáty do 30 dní od doručenia stanoviska toto stanovisko uznajú a informujú o tom referenčný členský štát, pokiaľ nebolo identifikované potenciálne závažné ohrozenie verejného zdravia alebo potenciálne závažné ohrozenie zdravia ľudí alebo zvierat, prípadne ohrozenie životného prostredia (v prípade veterinárnych liekov), ktoré by členskému štátu bránilo uznať stanovisko referenčného členského štátu. Členský štát, ktorý do 30 dní od doručenia stanoviska referenčného členského štátu takéto potenciálne závažné ohrozenie identifikuje, by mal o tom informovať referenčný členský štát a poskytnúť podrobné vysvetlenie dôvodov pre svoje stanovisko.

Referenčný orgán potom postúpi žiadosť koordinačnej skupine na účely uplatnenia článku 33 ods. 3, 4 a 5 smernice 2001/82/ES alebo článku 29 ods. 3, 4 a 5 smernice 2001/83/ES vo vzťahu k záležitosti, ktorá je predmetom sporu, a zodpovedajúcim spôsobom informuje držiteľa povolenia na uvedenie na trh a príslušné členské štáty. Držiteľ nie je oprávnený iniciovať postúpenie.

V prípade postúpenia koordinačnej skupine sa konanie týkajúce sa rozhodnutia o žiadosti o rozdelenie práce pozastaví, až kým nebude prijaté rozhodnutie o postupe postúpenia (vrátane, v relevantných prípadoch, postúpenia Výboru pre lieky na humánne použitie podľa článkov 32 až 34 smernice 2001/83/ES alebo Výboru pre lieky na veterinárne použitie podľa článkov 36 až 38 smernice 2001/82/ES).

Po oznámení kladného stanoviska, pokiaľ ide o zmeny, ktoré zahŕňajú zmeny súhrnu charakteristických vlastností lieku, označenia obalu alebo písomnej informácie pre používateľov, by držiteľ mal do siedmich dní predložiť preklady informačných textov lieku všetkým príslušným členským štátom.

Príslušné členské štáty do 30 dní od schválenia stanoviska alebo, ak bolo iniciované postúpenie, od oznámenia súhlasu koordinačnej skupiny, resp. od rozhodnutia Komisie (podľa vhodnosti), príslušným spôsobom zmenia povolenie(-ia) na uvedenie na trh za predpokladu, že príslušným členským štátom boli poskytnuté dokumenty potrebné na vykonanie zmien povolenia na uvedenie na trh.

Menej významná(-é) zmena(-y) typu IB schválená(-é) prostredníctvom postupu rozdelenia práce sa môže(-u) vykonať po doručení kladného stanoviska referenčného orgánu.

Významná zmena alebo zmeny typu II (vrátane zmien, ktoré obsahujú zoskupenie menej významných zmien typu IB) schválené prostredníctvom postupu rozdelenia práce môžu byť vykonané do 30 dní od doručenia kladného stanoviska referenčného orgánu za predpokladu, že príslušným členským štátom boli poskytnuté dokumenty potrebné na vykonanie zmien povolenia na uvedenie na trh. V prípadoch, keď je žiadosť predmetom postúpenia, zmena alebo zmeny nesmú byť vykonané, kým sa v rámci postupu pri predložení podnetu nedospeje k záveru, že zmena alebo zmeny sa prijímajú.

Zmeny týkajúce sa otázok bezpečnosti sa musia vykonať v časovom rámci dohodnutom medzi držiteľom povolenia na uvedenie na trh a referenčným orgánom.

3.4. Hodnotenie rozdelenia práce v prípadoch, ktoré zahŕňajú lieky povolené v rámci centralizovaného postupu

Po doručení žiadosti o rozdelenie práce, ktorá má vplyv aspoň na jedno centralizované povolenie na uvedenie na trh, ju agentúra vybaví takto:

Agentúra potvrdí doručenie platnej žiadosti o rozdelenie práce. Agentúra začne konanie hneď po potvrdení doručenia platnej žiadosti. Držiteľ povolenia bude na začiatku konania informovaný o prijatom časovom rámci.

Agentúra vymenuje spravodajcu (a v niektorých prípadoch aj spoluspravodajcu), aby viedol postup hodnotenia.

Pri postupoch rozdelenia práce sa bude vo všeobecnosti uplatňovať 60-dňový rámec hodnotenia, alebo v prípade zmien uvedených v časti 2 prílohy V k nariadeniu o zmenách 90-dňový rámec hodnotenia. Referenčný orgán však môže túto lehotu skrátiť so zreteľom na naliehavosť danej záležitosti, najmä v prípade záležitostí bezpečnosti, alebo ju môže predĺžiť na 90 dní v prípade zmien uvedených v časti 1 prílohy V alebo v prípade zoskupenia zmien podľa článku 7 ods. 2 písm. c) alebo článku 13d ods. 2 písm. c).

Počas obdobia hodnotenia môže Výbor pre lieky na humánne použitie alebo Výbor pre lieky na veterinárne použitie požiadať o doplňujúce informácie. Držiteľovi bude zaslaná žiadosť o doplňujúce informácie alebo nadväzujúca žiadosť spolu s časovým rámcom, v ktorom sa uvádza dátum, do ktorého by držiteľ mal predložiť požadované údaje, a podľa potreby predĺžené obdobie hodnotenia.

Do doručenia doplňujúcich informácií bude konanie pozastavené. Všeobecne platí, že sa bude uplatňovať pozastavenie v dĺžke do jedného mesiaca. Pri pozastavení dlhšom ako jeden mesiac by mal držiteľ zaslať agentúre odôvodnenú žiadosť na odsúhlasenie Výborom pre lieky na humánne použitie alebo Výborom pre lieky na veterinárne použitie.

V prípade akejkoľvek nadväzujúcej žiadosti o doplňujúce informácie sa bude vo všeobecnosti uplatňovať dodatočné pozastavenie v dĺžke najviac jedného mesiaca; v odôvodnených prípadoch sa môžu uplatniť najviac dva mesiace.

Posúdenie odpovedí výborom môže trvať najviac 30 alebo 60 dní v závislosti od zložitosti a množstva údajov poskytnutých držiteľom povolenia na uvedenie na trh.

Na žiadosť príslušného výboru alebo držiteľa povolenia na uvedenie na trh sa podľa potreby môže uskutočniť ústne vysvetlenie Výboru pre lieky na humánne použitie alebo Výboru pre lieky na veterinárne použitie.

3.5. Výsledok hodnotenia rozdelenia práce v prípadoch, ktoré zahŕňajú lieky povolené v rámci centralizovaného postupu

Agentúra do konca obdobia hodnotenia prijme stanovisko k žiadosti vrátane hodnotiacej správy. Agentúra informuje držiteľa a (v prípade potreby) príslušné členské štáty. Držitelia môžu v prípade nesúhlasu so stanoviskom požiadať o opätovné preskúmanie stanoviska v súlade s postupom stanoveným v článku 9 ods. 2 a článku 34 ods. 2 nariadenia (ES) č. 726/2004.

Ak je stanovisko agentúry priaznivé a zmena alebo zmeny majú vplyv na podmienky rozhodnutia(-í) Komisie, ktorým(-i) sa udeľuje povolenie na uvedenie na trh, agentúra zašle Komisii svoje stanovisko a dôvody naň, ako aj dokumenty potrebné na vykonanie zmien povolenia na uvedenie na trh.

Ak agentúra usúdi, že niektoré zmeny nie sú schváliteľné, k stanovisku by mal byť priložený zoznam zmien, ktoré sa nepovažujú za schváliteľné. Zmeny sa môžu považovať za schváliteľné len pre niektoré z príslušných liekov.

Po doručení kladného stanoviska príslušných členských štátov alebo Komisie sa uplatňujú tieto kroky:

— V prípade liekov schválených v rámci postupu vzájomného uznávania alebo v rámci čisto vnútroštátnych postupov príslušné členské štáty musia stanovisko schváliť, informovať o tom agentúru, a ak je to potrebné, do 60 dní zmeniť vnútroštátne povolenia na uvedenie na trh za predpokladu, že boli poskytnuté dokumenty potrebné na vykonanie zmien povolenia(-í) na uvedenie na trh.

Menej významná(-é) zmena(-y) typu IB – s výnimkou zmien zoskupených s významnou(-ými) zmenou(-ami) typu II – sa môže(-u) vykonať po doručení kladného stanoviska agentúry.

Významná zmena alebo zmeny typu II (a menej významná zmena alebo zmeny typu IB zoskupené so zmenou typu II) môžu byť vykonané do 30 dní od doručenia kladného stanoviska agentúry za predpokladu, že i) príslušným členským štátom boli poskytnuté dokumenty potrebné na vykonanie zmien povolenia(-í) na uvedenie na trh a ii) žiadosť nie je predmetom posudzovania.

— V prípade centrálne povolených liekov Komisia, ak je to potrebné a za predpokladu, že boli poskytnuté dokumenty potrebné na vykonanie zmien povolenia(-í) na uvedenie na trh, zmení príslušné povolenie(-ia) do dvoch mesiacov v prípade: i) zmien súvisiacich s pridaním novej terapeutickej indikácie alebo úpravy existujúcej terapeutickej indikácie; ii) zmien súvisiacich s pridaním novej kontraindikácie; iii) zmien súvisiacich so zmenou dávkovania; iv) zmien súvisiacich s pridaním cieľového živočíšneho druhu neurčeného na produkciu potravín alebo úpravou existujúceho v prípade veterinárnych liekov; v) zmien týkajúcich sa nahradenia alebo pridania sérotypu, kmeňa, antigénu alebo kombinácie sérotypov, kmeňov alebo antigénov v prípade veterinárnej vakcíny; vi) zmien súvisiacich so zmenami účinnej látky vakcíny proti sezónnej, predpandemickej alebo pandemickej ľudskej chrípke; vii) zmien súvisiacich so zmenami ochrannej lehoty veterinárneho lieku; viii) iných zmien typu II týkajúcich sa vykonávania zmien rozhodnutia, ktorým sa udeľuje povolenie na uvedenie na trh, v dôsledku rizika závažného ohrozenia verejného zdravia, rizika závažného ohrozenia zdravia zvierat alebo rizika závažného ohrozenia životného prostredia v prípade veterinárnych liekov.

V prípade ostatných zmien Komisia zmení rozhodnutie, ktorým sa udeľuje povolenie na uvedenie na trh, najneskôr do dvanástich mesiacov.

Menej významná(-é) zmena(-y) typu IB [s výnimkou zmien zoskupených s významnou(-ými) zmenou(-ami) typu II] sa môže(-u) vykonať po doručení priaznivého stanoviska agentúry.

Významná(-é) zmena(-y) typu II [a menej významná(-é) zmena(-y) typu IB zoskupená(-é) so zmenou typu II], s výnimkou zmien, ktoré vyžadujú prijatie rozhodnutia Komisie v lehote dvoch mesiacov, môže byť vykonaná do 30 dní po doručení priaznivého stanoviska agentúry za predpokladu, že boli predložené potrebné dokumenty na zmenu povolenia(-í) na uvedenie na trh.

4. PRÍLOHA

Táto príloha pozostáva zo štyroch kapitol, v ktorých sa klasifikujú zmeny týkajúce sa: A. administratívnych zmien; B. zmien kvality; C. zmien týkajúcich sa bezpečnosti, účinnosti a dohľadu nad liekmi a D. špecifických zmien referenčných spisov o plazme a referenčných spisov o vakcínových antigénoch.

Ak je potrebné odkázať na konkrétne zmeny v tejto prílohe, predmetná zmena by sa mala citovať pomocou tejto štruktúry: X.N.x.n („kód zmeny“):

— X označuje veľké písmeno kapitoly v tejto prílohe, v ktorej je príslušná zmena zahrnutá (napr. A, B, C alebo D),

— N označuje rímsku číslicu oddielu v rámci kapitoly, v ktorom je príslušná zmena zahrnutá (napr. I, II, III…),

— x označuje písmeno pododdielu v rámci kapitoly, v ktorom je príslušná zmena zahrnutá (napr. a, b, c…),

— n označuje číslo priradené konkrétnej zmene v tejto prílohe (napr. 1, 2, 3…).

Pre každú kapitolu táto príloha obsahuje:

— zoznam zmien, ktoré by sa mali klasifikovať ako menej významné zmeny typu IA alebo významné zmeny typu II v súlade s definíciami v článku 2 a v prílohe II k nariadeniu o zmenách; uvádza sa tiež, ktoré menej významné zmeny typu IA vyžadujú okamžité oznámenie stanovené v článku 8 ods. 1 nariadenia o zmenách,

— zoznam zmien, ktoré by sa mali považovať za menej významné zmeny typu IB. Je potrebné uviesť, že v súlade s článkom 3 nariadenia o zmenách sa táto kategória uplatňuje štandardne. Táto príloha sa preto nesnaží stanoviť úplný zoznam pre túto kategóriu zmien.

Príloha sa nezaoberá klasifikáciou rozšírení, keďže tie sú v úplnosti vymenované v prílohe I k nariadeniu o zmenách. Všetky zmeny uvedené v prílohe I k nariadeniu o zmenách sa musia považovať za rozšírenie povolení na uvedenie na trh; žiadnu inú zmenu nie je možné klasifikovať ako takú.

Ak nie je splnená jedna alebo viac podmienok uvedených v tejto prílohe pre menej významnú zmenu typu IA, predmetnú zmenu možno predložiť ako zmenu typu IB („štandardne považovanú za typ IB“), pokiaľ daná zmena nie je špecificky klasifikovaná v tejto prílohe alebo na základe odporúčania podľa článku 5 nariadenia o zmenách ako významná zmena typu II, alebo pokiaľ sa žiadateľ nedomnieva, že tieto zmeny môžu mať významný vplyv na kvalitu, bezpečnosť alebo účinnosť lieku.

Ak príslušný orgán usúdi, že zmena predložená ako štandardne považovaná za typ IB môže mať významný vplyv na kvalitu, bezpečnosť alebo účinnosť lieku, môže požadovať obnovenie žiadosti a jej spracovanie ako žiadosť o zmenu typu II.

Na účely tejto prílohy má pojem „skúšobný postup“ rovnaký význam ako pojem „analytický postup“ a pojem „minimálne požiadavky“ má ten istý význam ako pojem „kritériá prijateľnosti“. „Parameter v špecifikáciách“ je atribút kvality, pre ktorý sa stanovuje skúšobný postup a minimálne požiadavky, napr. skúšanie, identita, obsah vody. Pridanie alebo vypustenie parametra v špecifikáciách preto zahŕňa jeho zodpovedajúcu skúšobnú metódu a minimálne požiadavky.

Pri súčasnom vykonaní viacerých menej významných zmien (napr. tej istej metódy alebo postupu alebo materiálu) alebo pri významnej aktualizácii informácií o kvalite, ktoré sa týkajú účinnej látky alebo hotového lieku, by mal žiadateľ pri posudzovaní vhodnej klasifikácie zohľadniť celkový vplyv takýchto zmien na kvalitu, bezpečnosť alebo účinnosť lieku a mal by ich predložiť zodpovedajúcim spôsobom.

Osobitné podkladové údaje pre zmeny typu IB a typu II budú závisieť od konkrétnej povahy zmeny.

Okrem toho, ak zmena vedie k revízii súhrnu charakteristických vlastností lieku, označenia obalu alebo písomnej informácie pre používateľov (uvádzaných spoločne ako „informácie o výrobku“), táto revízia sa považuje za súčasť danej zmeny. V takýchto prípadoch sa aktualizované informácie o výrobku musia predložiť ako súčasť žiadosti s príslušnými prekladmi. Návrhy alebo vzorky by sa mali poskytnúť referenčnému členskému štátu, príslušnému vnútroštátnemu orgánu alebo agentúre.

Aktualizovanú monografiu Európskeho liekopisu alebo národného liekopisu členského štátu nie je potrebné oznamovať príslušným orgánom v prípade, že sa v spisovej dokumentácii povoleného lieku uvedie odkaz na „aktuálne vydanie“. Žiadateľov upozorňujeme, že súlad s aktualizovanou monografiou by sa mal dosiahnuť do šiestich mesiacov.

Každá zmena obsahu spisovej dokumentácie, ktorá je podkladom pre osvedčenie o zhode s Európskym liekopisom, by sa mala predložiť Európskemu riaditeľstvu pre kvalitu liekov (EDQM). Ak sa však po vyhodnotení tejto zmeny Európskym riaditeľstvom pre kvalitu liekov osvedčenie reviduje, každé predmetné povolenie na uvedenie na trh sa musí zodpovedajúcim spôsobom aktualizovať.

So zreteľom na časť III bod 1 prílohy I k smernici 2001/83/ES sa zmeny referenčných spisov o plazme (ďalej len „RSoP“) a referenčných spisov o vakcínových antigénoch (ďalej len „RSoVA“) uplatňujú na základe postupov hodnotenia zmien stanovených v nariadení o zmenách. V kapitole D týchto usmernení sa preto ustanovuje zoznam zmien, ktoré sa špecificky týkajú takýchto RSoP alebo RSoVA. Po preskúmaní týchto zmien sa predmetné povolenie na uvedenie na trh musí aktualizovať v súlade s kapitolou B.V týchto usmernení. V prípade, že dokumenty o ľudskej plazme používanej ako východisková surovina pre liek získaný z plazmy nie sú predložené ako RSoP, zmeny tejto východiskovej suroviny uvedenej v spisovej dokumentácii povolenia na uvedenie na trh by sa mali tiež vybavovať v súlade s touto prílohou.

Odkazy v tejto prílohe na zmeny v spisovej dokumentácii povolenia na uvedenie na trh znamenajú pridanie, nahradenie alebo vypustenie, ak nie sú špecificky uvedené. Ak sa zmeny spisovej dokumentácie týkajú len redakčných úprav, takéto zmeny by sa nemali vo všeobecnosti predkladať ako samostatná zmena, ale môžu byť zahrnuté v zmene týkajúcej sa danej časti spisovej dokumentácie. V takých prípadoch by sa zmeny mali jasne označiť vo formulári žiadosti ako redakčné úpravy a malo by sa poskytnúť vyhlásenie, že obsah predmetnej časti spisovej dokumentácie sa týmito redakčnými úpravami nezmenil nad rámec podstaty predkladanej zmeny. Je potrebné uviesť, že redakčné úpravy zahŕňajú aj odstránenie zastaraného alebo nadbytočného textu, ale nezahŕňajú odstránenie parametrov v špecifikáciách ani opisov výroby.

(1) Ú. v. EÚ L 334, 12.12.2008, s. 7.

(2) Ú. v. EÚ L 209, 4.8.2012, s. 9.

(3) Ú. v. EÚ L 136, 30.4.2004, s. 1.

(4) Ú. v. ES L 311, 28.11.2001, s. 1.

(5) Ú. v. ES L 311, 28.11.2001, s. 67.

(6) Ú. v. ES L 15, 17.1.1997, s. 38.

(7) Ú. v. ES L 229, 22.7.1998, s. 4.

(8) Ak sa v tejto súvislosti odkazuje na „referenčný členský štát“, vzťahuje sa to na lieky schválené v rámci postupu vzájomného uznávania, ak sa odkazuje na „príslušný vnútroštátny orgán“, vzťahuje sa to na lieky schválené v rámci čisto vnútroštátneho postupu, a ak sa odkazuje na „agentúru“, vzťahuje sa to na lieky schválené v rámci centralizovaného postupu.

(9) Ú. v. ES L 286, 8.11.1996, s. 8.

(10) Ú. v. EÚ L 378, 27.12.2006, s. 1.

(11) Od 6. júla 2009 sa toto nariadenie nahrádza nariadením (ES) č. 469/2009.